SÕNASTIK

Akrediteerimistoimingud (EASA) : Akrediteerimine on toiming, millega EASA hindab siseriiklikke lennuameteid või kvalifitseeritud üksusi, kes on oma ülesannete täitmiseks taotlenud teatud sertifitseerimisülesannete täitmist ameti nimel.

Apellatsiooninõukogu (EASA ja ECHA) : Apellatsiooninõukogu vastutab lennuohutusameti otsuste vastu esitatud kaebuste lahendamise eest. Apellatsiooninõukogu koosneb esimehest ja kahest liikmest ning sama paljudest asendusliikmetest.

E/K : Ei kohaldata või ei hinnata

EASA : Euroopa Lennundusohutusamet

ECHA : Euroopa Kemikaaliamet

Eeskirjade koostamine (EASA) : Lennundusohutuse ja keskkonnasõbralikkuse tagamist käsitlevate ELi õigusaktide kohaste eeskirjade koostamine.

EFSA : Euroopa Toiduohutusamet

EMA (varem EMEA) : Euroopa Ravimiamet

Huvide konflikt (potentsiaalne) : "Potentsiaalne huvide konflikt ilmneb siis, kui riigiametnik omab erahuvi, mis võiks kujutada endast huvide konflikti, kui kõnealune riigiametnik hõlmatakse tulevikus teatud (huvide konflikti sisaldavate) ametlike ülesannete täitmisse." [1]

Huvide konflikt (näiline) : "Näilise huvide konflikti puhul tundub, et riigiametniku erahuvid võiksid teda valesti mõjutada oma kohustuste täitmisel, kuid see ei ole tegelikult nii." [2]

Huvide konflikt (tegelik) : "Vastuolu riigiametniku avalike ja erahuvide vahel, mille põhjuseks on ametiisiku isiklikku laadi huvid, mis võivad teda tööülesannete täitmisel ja nende eest vastutamisel ebasoovitavalt mõjutada." [3]

IHD : Iga-aastane huvide deklaratsioon

(Kaas)raportöör : Teadusasutuse töötaja, kes on määratud mõne konkreetse ülesande (nt ravimi hindamise, konkreetse toote kohta teaduslike nõuannete andmise või üldise iseloomuga küsimuste, nagu suuniste, andmete kogumise jne) (kaas)läbiviijaks ja koordineerijaks.

Nõuandekogu (EASA) : Juhatus nimetab ametisse nõuandekogu, kellega peetakse nõu enne teatavates erivaldkondades otsuste tegemist. Juhatus ei pea oma töös lähtuma nõuandva organi arvamusest (vt EASA algmääruse artikli 33 lõige 4). Nõuandekogu koosneb lennundustöötajate organisatsioonide, tootjate, kaubandus- ja üldlennunduse ettevõtjate, lennukiremondi ettevõtete, koolitusorganisatsioonide ja lennuspordi esindajatest. Nõuandekogus on kokku 26 liiget ja sama palju on ka asendusliikmeid.

OECD : Majanduskoostöö ja Arengu Organisatsioon

REACH-määrus : REACH on Euroopa Liidu kemikaalide ja nende ohutu kasutamise määrus (Euroopa Parlamendi ja nõukogu 18. detsembri 2006 määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1)). See käsitleb kemikaalide registreerimist, hindamist, autoriseerimist ja piiramist. REACH-määruse eesmärgiks on parandada inimeste tervise kaitset ja vähendada kemikaalidest põhjustatud keskkonnariske, edendades samas innovatsiooni ja ELi keemiatööstuse konkurentsivõimet.

Sertifitseerimistoimingud (EASA) : EASA sertifikaadi väljaandmine kõigile lennundustoodetele, projekteeritud lennukiosadele ja seadmetele, mida ELi liikmesriikide regulatiivse järelevalve alla kuuluvad isikud remondivad või kasutavad.

SHD (EFSA) : Spetsiifiline huvide erideklaratsioon on seotud konkreetse teema või teemade grupiga (nt ained/tooted), mida käsitletakse eriistungil või antakse sellega erivolitused teema või teemade grupi käsitlemiseks ühel või mitmel istungil.

Sidusrühmade konsultatiivkogu (EFSA) : Sidusrühmade konsultatiivkogus on esindatud üleeuroopalised organisatsioonid, kes on seotud asjaomase valdkonnaga toiduahela kogu ulatuses. Konsultatiivkogu nõustab EFSAt ameti tööprogrammi, riskihindamise meetodite jms üldise iseloomuga küsimustes.

Standardimistoimingud (EASA) : Standardimistoimingud on seotud EASA poolt läbi viidavate inspekteerimistega liikmesriikide lennuametites ning nende ülesanne on tagada ELi lennundusohutusalaste õigusaktide õige, ühetaoline ja järjepidev rakendamine.

KOKKUVÕTE

I. Auditi eesmärk oli hinnata nelja Euroopa Liidu ameti (edaspidi "valitud ametid"), nimelt Euroopa Lennundusohutusameti (EASA), Euroopa Kemikaaliameti (ECHA), Euroopa Toiduohutusameti (EFSA) ja Euroopa Ravimiameti (EMA) huvide konfliktide lahendamise sise-eeskirju, kuna nende ametite otsused mõjutavad otseselt tarbijate ohutust ja tervist. Kontrollikoda ei hinnanud pärast kohapealse audititöö lõpetamist (2011. aasta oktoobris) rakendatud eeskirju ja menetlusi.

II. Huvide konflikti olukordade määratlusi on mitu. Kontrollikoja auditi tähenduses kasutatakse OECD suunistes "Huvide konflikti haldamine avalikus sektoris" [4] antud määratlust "... on olukordi, kus ametiisiku isiklikku laadi huvid või kuuluvused tekitavad või võivad tekitada konflikti, mis võib ebasoovitavalt mõjutada tema tööülesannete nõuetekohast täitmist".

III. Teatud huvide konflikti riskid tulenevad ametite struktuurist (nt sama organisatsioon esindab nii juhtkonda kui ka teenuse osutajat) ja asjaolust, et ametid kasutavad majandusharu esindajate poolt läbi viidud uuringute tulemusi. Selle taustal on äärmiselt oluline, et valitud ametites toimivad süsteemid oleksid stabiilsed, et hallata potentsiaalset kaasnevat huvide konflikti.

IV. Euroopa Liidus puudub terviklik reguleeriv huvide konflikti raamistik, mis sätestaks võrreldavad sõltumatuse ja läbipaistvuse miinimumnõuded, mis oleksid kohaldatavad kõigile strateegia kujundamist ning tegevuse ja otsuste tegemist mõjutavatele ELi ametitele ja võtmeisikutele. Sellise reguleeriva raamistiku puudumisel moodustavad OECD asjaomased suunised, mis sätestavad huvide konflikti haldamise poliitika väljatöötamise rahvusvaheliselt rakendatavad põhimõtted, käesoleva auditi võrdlusraamistiku ühe osa.

V. Kontrollikoda leidis, et ükski valitud ametitest ei suutnud huvide konflikti olukordi adekvaatselt hallata. Tuvastatud puudused olid siiski erineva kaaluga.

VI. Valitud ametite seast on EMAs ja EFSAs välja töötatud eeskirjad ja menetlused huvide konflikti deklareerimise, hindamise ja juhtimise osas kõige läbimõeldumad ja tõhusamad.

VII. Kuigi ECHA on välja töötanud ametkonnasisese huvide konflikti haldamise eeskirjad ja menetlused, on ECHA töötajate ja apellatsioonikoja huvide konflikti haldamise sise-eeskirjades olulisi puudusi.

VIII. Kontrollikoda leidis, et EASA-l puudusid ametisisesed huvide konflikti haldamise eeskirjad ja menetlused. EASAs ei ole olemas või ei ole hinnatud töötajate, juhatuse, apellatsioonikoja ega ekspertide huvide deklaratsioone.

IX. Kontrollikoda tunneb heameelt selle üle, et kõik valitud ametid arendavad ja tõhustavad oma sise-eeskirju pidevalt, reageerides sellega erinevatele sündmustele, välisele survele ja kontrollikoja auditile.

X. Kontrollikoja soovitused:

a) EASAs tuleb välja töötada põhjalikud huvide konflikti haldamise eeskirjad ja menetlused;

b) ECHAs tuleb sise-eeskirju töötajatele ja apellatsioonikoja liikmetele asjakohaselt rakendada;

c) valitud ametites vajavad eeskirjade ja menetluste täiendamist:

i) enne kandidaatide töölevõtmist kontrollitakse huvide konflikti olemasolu;

ii) võetakse kasutusele huvide konflikti haldamise eeskirjad ja menetlused, millega tagatakse, et EASA ja EMA ülesandel allhanget tegevates riiklikes ametiasutustes rakendatakse huvide konflikti haldamisel võrreldavaid standardeid;

iii) tuleb kehtestada huvide deklaratsioonide selged ja objektiivsed hindamiskriteeriumid ja neid järjepidevalt rakendada;

iv) ameti üldistes eeskirjades ja menetlustes tuleb ette näha kingituste ja meelelahutuse pakkumise ja vastuvõtmise kord (EASA, ECHA, EFSA);

v) ameti üldiste eeskirjade ja menetluste puhul töötatakse välja selge, läbipaistev ja järjepidev menetlus usaldusnõuete rikkumise korral;

vi) tuleb suurendada koosolekutel ja teadusalaste otsustusprotsesside kontekstis deklareeritud huvide läbipaistvust;

vii) tuleb tagada põhjalik ja kohustuslik huvide konflikti käsitlev koolitus;

viii) valitud ametid peavad koostöös ametisse nimetavate asutustega käsitlema töösuhtejärgseid küsimusi;

d) ELi seadusandjal, võimaluse korral koostöös teiste ELi institutsioonidega, kaaluda huvide konflikti olukordade haldamist käsitleva ELi reguleeriva raamistiku edasiarendamist, kasutades selleks OECD suuniseid ja parimaid tavasid;

e) kuigi see aruanne põhineb nelja valitud ametkonna näitel, võiksid kõik ELi institutsioonid ja de- tsentraliseeritud asutused uurida, kas käesoleva aruande soovitused võiksid olla asjakohased ja kohaldatavad ka nende suhtes.

SISSEJUHATUS

TAUST

1. Huvide konflikti olukorrad võivad tekkida peaaegu igal töökohal igal ajal. Kui neid ei käsitleta õigesti, võivad need mõjutada negatiivselt otsustusprotsessi, tekitada skandaale ja organisatsiooni mainet kahjustada. Avalik-õiguslike asutuste puhul tekitab see kõige enam muret, kuna tagajärjeks võib olla usu kaotus nende erapooletusse ja tegevusse ühiskonna parimates huvides. Huvide konflikti võib määratleda mitmeti. Kontrollikoja auditi mõistes kasutatakse OECD suunistes "Huvide konflikti haldamine avalikus sektoris" [5] (edaspidi "OECD suunised") esitatud määratlust "Vastuolu riigiametniku avalike ja erahuvide vahel, mille põhjuseks on ametiisiku isiklikku laadi huvid, mis tekitavad või võivad tekitada konflikti, mis võib ebasoovitavalt mõjutada tema tööülesannete nõuetekohast täitmist." Käesoleva aruande mõistes võib huvide konflikt olla kas tegelik, näiline või potentsiaalne [6].

2. Viimastel aastatel on ajakirjanduses teatatud tervest hulgast väidetavatest ELi asutustega seotud huvide konflikti juhtumitest ning selle üle on muret väljendatud ka Euroopa Parlamendis. 2011. aastal palus Euroopa Parlament kontrollikojal "viia läbi põhjalik analüüs ametite suhtumise kohta potentsiaalsete huvide konflikti olukordade haldamisse" [7].

3. Euroopa Parlament on EMA ja EFSA 2010. aasta raamatupidamise aastaaruande kinnitamise edasi lükanud osalt sellepärast, et hindab huvide konflikti haldamist neis ametites ebarahuldavaks. [8]

4. Kontrollikoda otsustas keskenduda neljale ametile (EASA, ECHA, EFSA ja EMA, edaspidi "valitud ametid"), kus erapoolikuse oht võib kaasa tuua kõige rängemaid tagajärgi, kuna nende ametite otsused mõjutavad otseselt tarbijate ohutust ja tervist. Valitud ametites langetatud otsused mõjutavad iga Euroopa Liidu kodanikku isiklikult:

a) EASA ülesandeks on säilitada ja arendada Euroopa tsiviillennundusohutuse ühtset kõrge taset. Pidades silmas nende eesmärkide saavutamist, annab EASA välja õhusõidukite sertifitseerimistingimused, langetab otsused lennukõlblikkuse ja keskkonnaohutuse sertifitseerimise kohta, juhib standardiseerimise kontrollimist liikmesriikides ning esitab komisjonile arvamusi ja soovitusi tsiviil- lennunduse ohutuse parandamiseks;

b) ECHA-l on oluline reguleeriv roll ELi kemikaalidega seotud õigusaktide rakendamisel inimeste tervise ja keskkonna huvides, samuti innovatsiooni ja konkurentsivõime edendamisel. ECHA aitab ettevõtetel kohaldada õigusakte, edendab kemikaalide ohutut kasutamist, annab teavet kemikaalide kohta, teostab nende märgistamist ja klassifitseerimist ning lahendab ohtlike kemikaalidega seotud küsimusi;

c) EFSA ülesandeks on anda sõltumatut teavet toidu- ja söödaohutuse kohta, aidates sellega kaasa inimeste ja loomade tervise kaitse kõrgele tasemele. EFSA avaldab toidu koostisosade, pestitsiidide, geneetiliselt muundatud organismide jne kohta teaduslikke arvamusi ning edendab toidu ja sööda ühtseid riskihindamise meetodeid;

d) EMA vastutab farmaatsiaettevõtetes välja töötatud Euroopa Liidus kasutatavate ravimite teadusliku hindamise ja järelevalve eest. Lisaks annab EMA ettevõtetele teaduslikku nõu ja abi uute ravimite väljatöötamiseks ja avaldab suuniseid kvaliteedi, ohutuse ja tõhususe nõuete täitmiseks. EMAd peetakse enam kui 40 riigisisest pädevat asutust hõlmava Euroopa ravimivõrgu keskuseks;

e) kokkuvõttes võib öelda, et valitud ametid otsustavad ELi õhusõidukite, keemiatoodete, toidu koostisosade ja ravimite litsentside üle. I lisas on esitatud ülevaade iga valitud ameti eesmärkidest ja ülesannetest.

5. Loomulikult võib kõigis ametites ja ELi institutsioonides ning muudes detsentraliseeritud asutustes (nt ühisettevõtted jne) tekkida huvide konflikt ja kuigi käesoleva aruande järeldused ja soovitused on seotud ainult valitud ametitega, võivad ka muud ametid ja ELi institutsioonid kaaluda, kas selle aruande seisukohad on ka neile asjakohased.

HUVIDE KONFLIKTIGA SEOTUD RISKID

6. Arvestades valitud ametites vastu võetud otsuste tähtsust, tulenevad huvide konflikti olukordade juhtimise ebaõnnestumisest suurimad riskid ja halvimad tagajärjed. Osa minevikus, olevikus või tulevikus tekkinud/tekkivatest huvide konflikti olukordadest on paratamatud ega tähenda tingimata sobimatut käitumist või korruptsiooni. Sageli kohtab seda äärmiselt spetsialiseerunud/unikaalses organisatsioonis, kus oma ala spetsialiste on vähe ja tööstusettevõtted n-ö konkureerivad samade ekspertide pärast.

7. Valitud ametite struktuur ja tegevus (nt juhtimine, suhtlemine kolmandate poolte, klientide ja tarnijatega jne) eeldab tihedat koostööd riiklike asutuste ja vastavate majandussektoritega. Sellega kaasnevad aga huvide konflikti riskid:

- haldusnõukogu: EASA, ECHA ja EMA haldusnõukogud koosnevad peamiselt riigiasutuste või liikmesriikide esindajatest. Samal ajal annavad EASA ja EMA osa oma ülesannetest üle asjaomastele riiklikele asutustele ning võtavad vastu muid riigi ametiasutuste tegevust mõjutavaid otsuseid (vt 1. selgitus). EFSA haldusnõukogu liikmete valiku aluseks on senine töökogemus ja teaduslik taust. EFSA asutamismääruses on aga ette nähtud, et neli EFSA haldusnõukogu 15 liikmest on olnud seotud (või on seda ka praegu) organisatsioonidega, kes esindavad toiduainetööstuses tarbijate huve või muid huve. Lisaks võib EFSA tegevuse ja otsuste erapooletust ohustada asjaolu, et kolm haldusnõukogus esindatud organisatsiooni on esindatud ka sidusrühmade konsultatiivkogus [9];

- välisekspertide kaasamine (edaspidi "eksperdid"): ECHA, EFSA ja EMA kasutavad läbiviidavate teaduslike uurimistööde juures eksperte, kellel on valdkonnas laialdased kogemused ning kes võivad kunagi olla olnud majandussektoriga seotud või kes on seda praegu (töötamine, teadustööde rahastamine jne). Näiteks on EMA tegevusega seotud ca 3800 eksperti ja EFSA tegevusega umbes 1200 eksperti. Nende kolme ameti eksperdid kuuluvad teaduskomiteedesse, mille eestvõttel töötatakse välja tarbijate tervisest ja ohutusest lähtuvaid, eluliselt olulisi teaduslikke seisukohti (näiteks teaduslikke arvamusi ravimite, toiduainete, keemiliste ainete kohta). EASAs täidavad eksperdid põhiliselt reeglite koostamise, standardimiskontrollide tegemise ja vähemal määral ka sertifitseerimise ülesandeid;

- partnerlus sidusrühmadega: teadusalaste ja järelevalvega seotud ülesannete täitmiseks teevad valitud ametid tihedat koostööd tööstusharu ja tarbijate esindajatega (nt tootjatega, vahendajatega, turustajatega jne). Näiteks oluliseks riskiteguriks on see, et enamiku valitud ametite poolt koostatud teaduslike arvamuste ja otsuste puhul kasutatakse ka tööstusharu enda poolt läbi viidud või rahastatud uuringuid.

8. Selle taustal on äärmiselt oluline, et valitud ametid suudaksid hallata kaasnevaid huvide konflikte.

1. SELGITUS

AMETITE STRUKTUURIST TULENEVATE HUVIDE KONFLIKTIDE NÄITEID

EMA haldusnõukogu, mis koosneb peamiselt riigiasutuste esindajatest, otsustab ametile riigiasutuste poolt osutatud teaduslike teenuste eest makstava tasumise üle. Kontrollikoda on oma eriaruandes [10] märkinud, et on vaja välja töötada ja kehtestada riigiasutuse tegelikest kuludest lähtuv tasude süsteem. Sellist süsteemi ei ole seni kasutusele võetud ja EMA haldusnõukogu lükkas viimase sellekohase ettepaneku tagasi [11].

EASAs korraldati auditi ajal hankemenetlus sertifitseerimisülesannete täitja leidmiseks mõnest ametkonnavälisest kvalifitseeritud asutusest [12]. Siiani delegeeriti sertifitseerimisülesannete täitmine ainult akrediteeritud riigiasutustele, kellega olid vastavad raamlepingud sõlmitud, ilma hankemenetlusteta. EASA poolt makstav tasu määratud ülesannete täitmise eest sätestati raamlepingutes. Samade ülesannete eest makstavad tasud on eri riigiasutustes erinevad ega põhine tegelikel kuludel.

Vastavalt EASA õiguslikule raamistikule kontrollib amet riigiasutuste vastavust standardimise ja akrediteerimise asutusele esitatavatele nõuetele, samal ajal kui nende huvid on esindatud haldusnõukogu tasemel.

VÕRDLUSRAAMISTIK

9. Huvide konflikti olukordade tõhusaks haldamiseks tuleb valitud ametites kasutada asjakohast võrdlusraamistikku.

10. ELi institutsioonides ja detsentraliseeritud asutustes kasutatav reguleeriv raamistik (edaspidi "ELi reguleeriv raamistik") hõlmab Euroopa ühenduste ametnike personalieeskirju ja Euroopa ühenduste muude teenistujate teenistustingimusi (edaspidi "personalieeskirjad") ning muid huvide konflikti haldamist käsitlevaid Euroopa komisjoni otsuseid ja suuniseid. Võrdlusraamistikku kuuluvate dokumentide täpsem nimekiri on esitatud II lisas.

11. Personalieeskirjad sisaldavad mitut väga üldist, eetilisi põhimõtteid käsitlevat nõuet, mida avaliku sektori ametnikud peaksid järgima [13]: sõltumatus, ausus, objektiivsus, erapooletus ja lojaalsus. Komisjon on välja andnud otsused [14] ja juhised nende praktiliseks rakendamiseks.

12. Komisjoni sisekontrolli standardi nr 2 "Eetilised ja organisatsioonilised väärtused" kohaselt peavad olemas olema menetlused, et tagada kõigi töötajate teadlikkus eetilistest ja organisatsiooni väärtustest, eelkõige eetilisest käitumisest, et hallata huvide konflikti, ära hoida pettusi ja teavitada rikkumistest.

13. Lisaks eeltoodule on kolmes neljast valitud ametist välja töötatud ametkonnasisesed huvide konflikti haldamise eeskirjad ja menetlused (ametites kehtivate huvide konflikti haldamise eeskirjade ja menetluste kokku- võte on esitatud III lisas).

14. Avalikku sektorit tervikuna reguleerivad üldtunnustatud OECD suunised. Lisaks on OECD avaldanud ka töösuhtejärgseid küsimusi puudutavad konkreetsed suunised: "Pärast avalikku teenistust – head tavad huvide konflikti vältimiseks" [15].

AUDITI ULATUS JA LÄHENEMISVIIS

AUDITI ULATUS

15. Auditi käigus hinnati huvide konflikti haldamise sise-eeskirju neljas valitud ametis, mille otsused mõjutavad otseselt tarbijate ohutust ja tervist, nimelt:

- EASA annab välja tsiviillennunduse ohutussertifikaate, mis näevad ette töötajate kõrge tehniliste teadmiste taseme, mis saadakse tavaliselt töökogemusest vastavas majandusharus või riigiasutuses. On oht, et sellise taustaga töötajad võivad otsuste tegemisel soosida oma endist (ja/või võimalikku tulevast) tööandjat;

- ECHA haldab REACH-määrust, mille eesmärk on tagada inimeste tervise ja keskkonna kõrgetasemeline kaitse. ECHA esitab keemiliste ainete kohta oma teaduslikud ja tehnilised seisukohad, millel võib sektori ettevõtetele olla suur finantsmõju;

- EFSA ülesandeks on teavitada toiduohutuse riskidest. EFSA annab toiduainetega seotud teadusalast ja tehnilist nõu, mis võib avaldada toiduainete valdkonna ettevõtetele suurt finantsmõju;

- EMA-l on koordineeriv roll ELi ravimite müügilubade andmisel ja uuendamisel. Hindamisel tuleb toetuda nende organisatsioonide ja ettevõtete poolt läbi viidud uuringute andmetele, kellel on asjaomaste toodete suhtes erihuvid.

16. Auditis keskenduti peamistele osalistele, sh valitud asutuselt saadud ülesandeid täitvatele organisatsioonidele, kellel on teaduspõhises otsustusprotsessis ja ametkonna tegevuses oluline roll:

- haldusnõukogude liikmetele;

- teaduslike nõuandekomisjonide, komiteede, foorumite liikmetele ja muudele ekspertidele;

- ametkondade töötajatele, eelkõige direktoritele ja teaduspõhiseid otsuseid langetavatele võtmeisikutele;

- (EASA, ECHA) apellatsioonikoja liikmetele ja

- sidusrühmade organisatsioonidele.

17. Audit ei hõlmanud huvide konflikti olukordi, mis võivad tekkida hankemenetluste ja töötajate värbamise käigus. Need toimingud vaatab kontrollikoda üle iga-aastase auditi käigus.

18. Kontrollikoda ei tuvastanud huvide konflikti olukordi kui selliseid, sest see nõudnuks selliseid olukordi põhjustavate objektiivsete tingimuste intensiivset uurimist ja subjektiivsete otsuste langetamist. Kontrollikoda ei saa hinnata nende meetodite õigsust, mida valitud ametid kasutavad majandusharu poolt rahastatud uuringute tulemuste hindamisel.

19. Tuleb märkida, et kõik valitud ametid arendavad ja tõhustavad oma sise-eeskirju pidevalt, reageerides sellega erinevatele sündmustele, välisele survele ja kontrollikoja auditile. Tänaseks ei ole veel hinnatud neid sise-eeskirju, mida on asutud rakendama pärast kontrollikoja kohapeal tehtud audititöö lõppemist (oktoobris 2011).

AUDITI LÄHENEMISVIIS

20. Auditi eesmärk oli vastata järgmisele peamisele auditiküsimusele.

- Kas valitud ametid suudavad huvide konflikti adekvaatselt hallata?

Lisaks püüti vastata kahele eriküsimusele.

- Kas huvide konflikti haldamiseks on asjakohased eeskirjad ja menetlused olemas?

- Kas valitud ametid on oma huvide konflikti haldamise sise-eeskirju piisavalt rakendatud?

21. Ametkonnasiseste huvide konflikti haldamise eeskirjade ja menetluste (mis olid koostatud neile kohaldatavate konkreetsete õigusalaste nõuete kontekstis) ning nende rakendamise hindamiseks kasutati õiguslikku raamistikku (vt II lisa), mis kehtib ELi institutsioonide ja detsentraliseeritud asutuste kohta, põhjalikumaid OECD suuniseid ning valitud ametites määratletud parimat tava. Sellise ELi reguleeriva raamistiku puudumisel on käesoleva auditi võrdlusraamistiku osaks OECD asjaomased suunised, mis sätestavad huvide konflikti vältimise poliitika väljatöötamise rahvusvaheliselt rakendatavad põhimõtted. OECD suuniseid kasutati kõikide juhtumite puhul, mis ei ole (või on ebapiisavalt) hõlmatud ELi õigusliku raamistikuga. OECD suunistes käsitletakse omavalitsuste ja riiklike institutsioonide küsimusi laiemalt eesmärgiga aidata neil kavandada ja rakendada tõhusat huvide konflikti vältimise poliitikat.

22. Auditi käigus viidi läbi järgmised toimingud:

- valitud ametite õigusliku raamistiku analüüs;

- kohtumised valitud asutuste juhtkondadega, ametkonna töötajate ja mitmesuguste nõukogudega (haldusnõukogu, nõuandekogu, apellatsioonikomisjon);

- valitud ametite poolt täidetud küsimustiku analüüs;

- valitud asutuste eeskirjade, toimingute, sisesuuniste, huvide deklaratsioonide, teaduskomisjonide/komiteede koosolekute protokollide, töötajate isiklike toimikute jne dokumentaalne hindamine ja

- selle uurimine, kuidas valitud ametid olid oma sise-eeskirju kohaldanud konkreetsete (nt töötajate, ekspertide, haldusnõukogu liikmete) juhtumite puhul, sh mitme (vabaühenduste, Euroopa Ombuds- mani, meedia jne poolt) avaldatud, huvide konfliktiga seotud juhtumi puhul.

23. Kontrollikoda esitab oma tähelepanekud ajalises järjestuses, st analüüsitakse sise-eeskirjade reguleerivat toimet võtmeisikute suhtes, kuna eeskirju ja menetlusi kohaldatakse sellistel etappidel nagu ametisse määramine (nt teaduskomitee ekspertide määramine), nende ametis töötamise ajal (sealhulgas koolituste ja kingituste vastuvõtmise suhtes jne) ning ametist lahkumisel (sealhulgas kohustused sellisele uuele töökohale asumisel, kus võib tekkida huvide konflikt).

TÄHELEPANEKUD

ELI ÕIGUSRAAMISTIK

24. Valitud asutused peavad järgima personalieeskirju (vt 2. selgitus).

25. Personalieeskirjade ja komisjoni suuniste sõltumatuse nõuded hõlmavad siiski üksnes personali. Teisi otsustusprotsessi peamisi osalejaid, nagu haldusnõukogude liikmeid ja eksperte need ei puuduta.

26. Ametite sõltumatuse ja läbipaistvuse nõudeid võib leida iga valitud ameti asutamismääruses, ent valitud ametites reguleeritud nõuete ulatus on väga erinev (vt IV lisa). Need sätted näevad ette iga-aastaste deklaratsioonide ja huvide erideklaratsioonide täitmise ja avaldamise, teadusasutuste ja erinevate nõukogude (nt haldusnõukogu, apellatsioonikomisjon) istungite ja koosolekute päevakorra ja protokollide avalikustamise, teaduslike uuringute tulemuste avaldamise jne. IV lisa kohaselt on EFSA ja EMA sõltumatuse ja läbipaistvuse õiguslikud nõuded rangemad ning ECHAs kõige leebemad (nt huvide deklaratsiooni avaldamise kohustus puudub), kõige vähem ettekirjutusi on teinud EASA (nt puudub majanduslike huvide deklaratsioonide täitmise kohustus).

2. SELGITUS

HUVIDE KONFLIKTI KÄSITLEVAID PERSONALIEESKIRJADE SÄTTEID

kui ametnikul on tema sõltumatust mõjutada võiv isiklik huvi, peab ta sellest teavitama [16];

tuleb kohaldada meetmeid riski vähendamiseks [17];

ametiülesannetega paralleelselt ükskõik millise muu tegevusega tegelemiseks peab ametnikul olema vastav nõusolek ja deklaratsioonis tuleb esitada andmed ka abikaasade poolt tehtava tasustatava töö kohta [18] ja

ametnikel on kohustus käituda ausalt ja diskreetselt teatud ametissenimetamiste suhtes või soodustuste vastuvõtmisel pärast oma ametiaja lõppemist ja nad peavad teavitama mis tahes uue töölepingu sõlmimisest kahe aasta jooksul pärast teenistusest lahkumist [19].

27. Seepärast tuleb tõdeda, et Euroopa Liidus puudub terviklik reguleeriv huvide konflikti raamistik, mis sätestaks võrreldavad sõltumatuse ja läbipaistvuse miinimumnõuded, mis oleksid kohaldatavad kõigile strateegia kujundamist ning tegevuse ja otsuste tegemist mõjutavatele ELi ametitele ja võtmeisikutele. V lisas esitatakse ELi reguleeriva raamistiku (v.a asutuste asutamismääruste ja ametkondade eeskirjade ja menetluste) ning OECD suuniste võrdlus.

ENNE AMETITES TÖÖTAMIST

TÖÖLE KANDIDEERIJATE SÕELUMISMENETLUS EI OLE PIISAV

28. Üldiselt ei näe EASAsse, ECHAsse [20] ja EMAsse tööle asumise ja ametisse nimetamise kord ette piisavat kandidaatide (st ekspertide, haldusnõukogu ja apellatsioonikoja liikmete) huvide konflikti olukordi puudutavat sõelumismenetlust. Juhatuste liikmeid ning mitme ala eksperte (ECHA ja EMA) nimetavad ametisse hoopis liikmesriigid, riiklikud ametiasutused või ELi institutsioonid (st komisjon, nõukogu jne) ning valitud ametitel puudub või on piiratud sõnaõigus nende ametisse nimetamisel.

29. EFSA ekspertide töölevõtmise eeskirjad näevad ette kandidaatide huvide deklaratsioonide läbivaatamise. Huvide konflikti olukordades ei ole läbivaatamise aluseks aga selgelt määratletud kriteeriumid.

30. Seetõttu tuvastatakse enamikul juhtudel huvide konfliktid enamasti alles pärast kandidaatide ametisse nimetamist. Lisaks ei ole valitud ametitel õigust asendada haldusnõukogu liikmeid või eksperte juhul, kui leitakse, et nende huvid on kokkusobimatud nende rolliga ametis (vt 3. selgitus).

3. SELGITUS

KANDIDAATIDE SÕELUMISMENETLUSE PUUDULIKKUSE NÄIDE

Komisjon nimetas ametisse teaduskomitee liikme, kelle huvide deklaratsiooni hindas EMA alles pärast tema [21] ametisse nimetamist. Kuigi hindamine näitas vastandlike huvide olemasolu, mis oleks pidanud välistama tema ametisse nimetamise, ei saanud EMA teda vallandada.

31. OECD suunistes soovitatakse kandidaatide sõelumist valikumenetluse osana, et varakult välja selgitada ja käsitleda huvide konflikti olukordi [22].

EMA SIDUSRÜHMADE ORGANISATSIOONIDE ABIKÕLBLIKKUSKRITEERIUMID ON PUUDULIKUD

32. Valitud ametites rakendati üldiselt piisavaid meetmeid nende tööst huvitatud sidusrühmade organisatsioonide suhtes. Selleks et olla esindatud erinevates valitud asutustes, peavad need organisatsioonid vastama teatavatele abikõlblikkustingimustele.

33. Nendes kriteeriumides ei sätestata aga alati selgeid standardeid, mida tuleb täita. EMA läbipaistvuse kriteeriumis nõutakse, et patsienti- ja tarbijaorganisatsioonide rahastamisallikad tuleb avalikustada igal aastal. Sealjuures puuduvad aga vastuvõetava rahastamisstruktuuri miinimumnõuded, mistõttu on võimalik, et patsiendi- või tarbijaorganisatsioone rahastab täielikult üks EMA tegevuses osalev farmaatsiafirma.

34. Lisaks ei olnud EMA kehtestanud abikõlblikkustingimusi tervishoiutöötajate organisatsioonidele, mis võivad EMA tegevusega olla seotud samal viisil nagu näiteks patsiendi- või tarbijaorganisatsioonid.

ALLHANKIJATE TEADUS- JA/VÕI PÕHITEGEVUSE JÄRELEVALVE EI OLE PIISAVALT RANGE

35. Huvide konflikti haldamine on väga oluline, kui valitud ametid tellivad töid allhanke korras, kuna need tegevused ei ole valitud ametite otsese kontrolli all. EASA ja EMA tellivad olulise osa oma teadus- ja põhitegevusest riigiasutustelt.

36. EASA tellib töid riigiasutustega sõlmitud raamlepingute alusel, mis peavad tagama huvide konflikti puudumise allhanke korras täidetavate ülesannete tasandil. EASA-l puuduvad siiski selged kriteeriumid ja metoodika nende riigiasutuste huvide konflikti vältimise eeskirjade ja menetluste ning nende rakendamise kontrollimiseks. Puuduvad tõendid, et EASA sellist kontrolli teeks.

37. EMA huvide konflikti eeskirjad ja menetlused ei hõlma riiklikke eksperte, kes töötavad allhanke korras riigiasutustele antud ülesannete kallal. EMA ei kontrolli mitte ühegi riigiasutuse huvide konflikti vältimise sise-eeskirju ja menetlusi.

TÖÖTAMINE AMETITES

EMA, ECHA JA EFSA ON TÖÖTANUD VÄLJA EESKIRJAD JA MENETLUSED ...

38. Valitud ametite seast on EMAs ja EFSAs välja töötatud kõige läbimõeldumad ja tõhusamad huvide konflikti tuvastamise, hindamise ja juhtimise raamistikud, milles käsitletakse asjaomasele tööstusharule iseloomulikke riske.

39. Huvide konflikti juhtimises on kõige olulisem huvide deklaratsioon, milles inimesed annavad oma isikliku olukorra kohta teavet, mis on oluline seoses võimaliku huvide konfliktiga, mis on määratletud valitud ametite eeskirjades ja menetlustes.

40. ECHA, EMA ja EFSA huvide konflikti vältimise eeskirjade ja menetluste kohaselt peavad huvide deklaratsiooni esitama (enamasti kord aastas) töötajad, haldusnõukogu, apellatsioonikoja, teaduskomisjonide, -komiteede ja foorumite liikmed.

41. ECHA töötas huvide konflikti vältimise eeskirjad välja varsti pärast ameti loomist. ECHA haldusnõukogu võttis uued "Võimalike huvide konfliktide juhtimise eeskirjad" vastu 30. septembril 2011. Eeskirju kohaldatakse kogu ameti ja selle tegevuse suhtes [23]. Eeskirjadega seatakse sisse senisest põhjalikum huvide deklaratsiooni ning töötajatele kehtestatud nõuete vorm, mis tuleb täita kord aastas.

42. EMA on välja töötanud mitu selget ja realistlikku kirjeldust selle kohta, millised asjaolud võivad huvide konflikti põhjustada. EMA ja EFSA on ekspertide hindamiseks määratletud konkreetsed kriteeriumid, näiteks: finantshuvid, töösuhted, teadusasutuse liikmesus, töö nõustajana, teadusuuringute rahastamine, intellektuaalomandi õigused, lähisugulased, kingituste ja meelelahutuse pakkumine ja vastuvõtmine jne, mis võivad põhjustada huvide konflikti. Sõltuvalt tegevuse liigist ja sellest, kas tegevus on parasjagu teoksil või tehtud minevikus (viimase viie aasta jooksul), nähakse eeskirjades ja menetlustes ette piirangud teatud ametites töötamisele või osalemisele otsustusprotsessi eri etappides. EMA on välja töötanud selge maatriksi, kus deklareeritud huvid on seotud normatiivsete väljundite kogumiga (vt VI lisa).

43. Lisaks EFSA igal aastal esitatavate huvide deklaratsioonide süsteemile kehtestas amet ka lisanõuded ekspertidele, kes on kohustatud:

- esitama huvide erideklaratsiooni enne iga teaduskomitee, komisjonide ja töörühmade kohtumist ning;

- teavitama koosolekul suuliselt päevakorrapunktidega seotud mis tahes varem ette nägemata huvidest.

44. EFSAs on alates 2008. aasta maist kasutatud spetsiaalset huvide deklaratsioonide tarkvara, mis tagab hindamistoimingute jälgitavuse. EMA on välja töötanud ka teatud rakendused/andmebaasid huvide deklaratsioonide hindamistoimingute haldamiseks. ECHA-l sellist huvide deklaratsioonide haldamise ja hindamise tarkvara ei ole.

... EASA AGA MITTE

45. EASAs, välja arvatud lennutegevuslubade ja standardimise osakonnas, ei ole ametkonnasiseseid huvide konflikti vältimise eeskirju ja menetlusi. EASAs ei nõuta ega hinnata huvide deklaratsioone regulaarselt.

SISE-EESKIRJADE JÄRGIMISE OLULISED PUUDUSED ECHAS

ECHAS EI VAADATA ENNE TÖÖÜLESANNETE MÄÄRAMIST TÖÖTAJA HUVIDE DEKLARATSIOONI LÄBI

46. ECHAs varem kehtinud eeskirjade ja menetluste kohaselt pidid töötajad ametisse määramisel täitma ka huvide deklaratsiooni [24]. Kui toimusid muutused, tuli algseid deklaratsioone uuendada.

47. Töötajate huvide deklaratsioone, mida kontrollikoda kontrollis, hoiti suletud ümbrikus isiklikus toimikus ja ECHA ei olnud neid läbi vaadanud ega huvide konflikti suhtes hinnanud. ECHA jäi täielikult lootma töötajate kohustusele ise oma ülemusi neile teatavaks saanud huvide konflikti juhtumitest teavitada, olenemata varem esitatud deklaratsioonidest. Kinnistest ümbrikest pärit huvide deklaratsioonide uurimisel tuvastati juhtumeid, millega juhatus oleks pidanud tegelema, nagu on esitatud 4. selgituses.

ECHA APELLATSIOONINÕUKOGU EESKIRJAD JA MENETLUSED HUVIDE KONFLIKTI OLUKORDADE HINDAMISEKS JA JUHTIMISEKS EI OLE PIISAVAD

48. Apellatsiooninõukogu tegeleb ameti otsuste peale kaevanud füüsiliste või juriidiliste isikute kaebuste menetlemisega. See koosneb esimehest ja kahest alalisest liikmest, kes on ECHA töötajad, samuti täiendavatest ja asendusliikmetest, kes ei ole ECHA töötajad. Apellatsiooninõukogu on ECHA koosseisu kuuluv iseseisev asutus, kellel on oma tegevusjuhend.

4. SELGITUS

NÄITEID KINNISTEST ÜMBRIKEST PÄRIT HUVIDE DEKLARATSIOONIDE KOHTA, MILLE HINDAMISEGA ECHAS EI TEGELDUD

Üks juhtivtöötaja teatas deklaratsioonis, et oli oma korteri välja üürinud ühele ettevõttele, kes oli ECHA-le esitanud suure hulga taotlusi.

Üks juhtivtöötaja teatas, et tema eelmiseks töökohaks oli olnud suurettevõte, kes oli tema praegusele üksusele esitanud suure hulga taotlusi.

Üks noorem töötaja teatas, et oli töötanud projekti juures, mille rahastajaks oli ettevõte, kes oli ECHA-le esitanud suure hulga hetkel menetluses olevaid taotlusi ja kes oli ka tema abikaasa tööandja.

49. Apellatsiooninõukogu alalised liikmed on kohustatud täitma iga-aastase huvide deklaratsiooni. Apellatsiooninõukogu täiendavad ja asendusliikmed on kohustatud täitma iga-aastase huvide deklaratsiooni ning enne konkreetse juhtumiga tegelemist esitama eraldi huvide deklaratsiooni.

50. Huvide deklaratsioonide läbivaatamise ja huvide konflikti olukordade käsitlemise kohustus lasub sekretariaadil ja eesistujal. Puuduvad aga nii dokumendid ametliku kontrollimise alustamise kohta seoses apellatsiooninõukogus mõne konkreetse juhtumi käsitlemise alustamisega kui ka protseduur sellise kontrolli läbiviimiseks; amet usaldab täielikult alalise apellatsiooninõukogu liikmete esitatud deklaratsioone.

51. Kontrollikoda leidis, et apellatsiooninõukogul ei ole piisavalt teavet, et tal oleks võimalik teha teadlikke otsuseid huvide konflikti olukordade olemasolu kohta. Teave on kättesaadav vaid apellandist äriühingu, kuid mitte kõigi ettevõtete kohta, kellel võib olla kaebusjuhtumiga seoses otsene huvi (nt keemilist ainet (kaas)registreeriv firma).

52. Apellatsiooninõukogu liikmete huvide deklaratsioonides ei esitata üksikasju kõikide ainete ja juhtumite kohta, millega need töötajad enne ECHAsse tööleasumist on töötanud (vt 5. selgitus).

5. SELGITUS

NÄIDE HUVIDE KONFLIKTI OLUKORDADE EBAPÄDEVAST HALDAMISEST ECHA APELLATSIOONINÕUKOGUS

Kaks apellatsiooninõukogu liiget deklareerisid omandi- ja/või töösuhteid REACH- määruse reguleerimisalas [25]. Siiski ei takista eeskirjad ja menetlused neid määrata osalejaks või otsustajaks ainete või juhtumite puhul, millega nad olid minevikus või on veel praegugi seotud.

ALATI EI PIISA DEKLAREERITUD HUVIDE HINDAMISEST JA HALDAMISEST

53. Vastavalt OECD suunistele peavad organisatsioonid esitama selge kirjelduse, millised asjaolud ja suhted võivad põhjustada huvide konflikti olukorra. [26] Huvide deklareerimise kohustus on üksikisiku õlul. Organisatsiooni haldustoimingud peaksid lihtsalt tagama, et esitatud teavet hinnatakse asjakohaselt ja et seda ajakohastatakse. Eeskirjad ja menetlused peavad sätestama selged meetmed huvide konflikti olukordade menetlemiseks, näiteks huvi likvideerimiseks, juurdepääsu piiramiseks konkreetsele teabele, ametniku üleviimiseks huvide konflikti mittesisaldava tööülesande täitmisele, tagasiastumiseks isikliku huvide konfliktiga seotud ülesande täitmiselt jne.

HALDUSNÕUKOGU LIIKMETE HUVIDE KONFLIKTI HINDAMISE EBAPIISAV DOKUMENTEERIMINE

54. Kõikides valitud ametites tuvastati asjaolu, et haldusnõukogu liikmete huvide deklaratsioonide läbivaatamine ja sellega seoses tehtud otsused on ebapiisavalt dokumenteeritud.

KÄTTESAADAVAT TEAVET ALATI EI KASUTATA

55. Valitud ametites alati ei kasutatagi asjaomaste isikute poolt esitatud ning ametitele kergesti kättesaadavat teavet (CVd, eelmised huvide deklaratsioonid, massiteabevahendites jm avaldatud teave), et huvide deklaratsioone kontrollida. Auditi käigus selgus mitu juhtumit, kus sellise teabe kontroll oleks probleemid välja selgitanud (vt 6. selgitus).

SELGETE HINDAMISKRITEERIUMIDE PUUDUMINE JA EBAJÄRJEKINDEL KOHALDAMINE

56. Ehkki ECHA eeskirjad [27] näevad ette kõigi võimalikku konflikti põhjustavate huvide deklareerimise, ei käsitleta praegustest majanduslikest huvidest, varasematest töökohtadest, nõustamisealasest töökogemusest ja muust sarnasest tegevusest tulenevaid konkreetseid olukordi. Erinevalt EMAst ja EFSAst ei ole ECHA määratlenud individuaalse rolli huvide sobimatust, samuti ei ole kehtestatud riski leevendavaid meetmeid kõige levinumate riskide tarbeks. Huvide konflikti olukordade hindamine on seepärast sõltuv vastutava isiku otsustusest.

6. SELGITUS

NÄITEID HUVIDE DEKLARATSIOONIDE HINDAMISEKS KÄTTESAADAVA TEABE KASUTAMATA JÄTMISE KOHTA

EMAs ja EFSAs tuli mõne eksperdi viimase huvide deklaratsiooni puhul väga selgelt esile selle ebajärjepidevus eelmiste huvide deklaratsioonidega. Asutused ei küsinud alati ekspertidelt selgitusi.

Üks ECHA töötaja ei esitanud kõiki oma viimase viie aasta töökohti, ehkki need tuleb eeskirjade kohaselt deklareerida. Töötaja huvide deklaratsiooni ja CV võrdlemise käigus oleks seda olnud lihtne avastada.

EMA tuvastas ühe EMA teaduskomitee liikme puhul tema erahuvidest lähtuva huvide konflikti olukorra. EMAs jõuti järeldusele, et see ekspert ei saa olla teaduskomitee liige. Hoolimata sellest jätkas ekspert teaduskomitee koosolekutel osalemist ja Euroopa Komisjon nimetas ta järgmiseks kolmeks aastaks taas ametisse. Uuendatud huvide deklaratsioonis ei maininud sama ekspert enam selle organisatsiooniga seotud huvisid. See oli vastuolus tema suhtes varem tehtud hinnangu ja avaldatud CVga.

57. EFSA teadusekspertide huvide konflikti hindamise kriteeriumid on ebaselged, mis on mitmel juhul viinud küsitava väärtusega hinnangute esitamiseni, nagu nähtub 7. selgitusest.

7. SELGITUS

NÄITEID EFSAS TEHTUD HUVIDE KONFLIKTI PUUDUTAVATE HINNANGUTE KÜSITAVA VÄÄRTUSE KOHTA

Teadusekspertide konflikti sisaldav roll: sama seisukoha pooldajad ja arvustajad

EFSAs on enamik liikmetest pooldanud seisukohta (varem ilmunud väljaannetes, osalemisel seminaridel ja ekspertrühmades jne), mida sama asutus pidi analüüsima.

Teisel juhtumil nõustasid kaks EFSA eksperti üht eraõiguslikku organisatsiooni, olles samas samateemalise töögrupi liikmeteks EFSA teadusasutuses.

Mõlemal juhul otsustati EFSAs, et huvide konflikti ei ole.

Huvide konflikti ebajärjekindel käsitlemine

EFSA on käsitlenud mittetulundusühingu ja ülemaailmse organisatsiooni, mida rahastab peamiselt põllumajanduslik toiduainetööstus ja mis on EFSA tegevusse ulatuslikult kaasatud, liikmesusest tulenevat huvide konflikti haldusnõukogu liikmete ja ekspertide puhul erinevalt.

Kaks EFSA juhatuse liiget astusid oma ametikohalt selles organisatsioonis tagasi pärast meedias avaldatud kriitikat huvide konflikti kohta.

Ent kuus eksperti on selle organisatsiooniga jätkuvalt seotud (nt hoolekogu liikmed, teaduskomiteede liikmed).

58. Kontrollikoja hinnangul on valitud asutustest välja töötatud kõige selgem ekspertide hindamiskriteeriumide pakett EMAs. VI lisa illustreerib EMAs enamikus ekspertidega seotud tüüpolukordades kohaldatavaid hindamise häid tavasid ja nendest tulemusel võetavaid samme (kui neid üldse võetakse), milleks on ekspertide tegevusele EMAs seatud piirangud. Kontrollikoda tuvastas aga juhtumeid, kus neid kriteeriume ei kohaldatud piisavalt (vt 8. selgitus).

59. OECD suunistes soovitatakse huvide konflikti vältimise eeskirjades võtta arvesse konkreetset riski, mis seondub konkreetsesse kategooriasse kuuluvate isikutega. Suunistes nõutakse, et organisatsioonid määratleksid asjaomased huvide konflikti olukorrad ja rakendaksid nendest tulenevate riskide leevendamise meetmeid [28].

8. SELGITUS

NÄITEID EMA TEADUSKOMITEE LIIKMETE EBAPIISAVA RISKIANALÜÜSI KOHTA

EMA oli kahe eksperdi puhul riskiastme valesti määranud, hinnates seda madalaimaks, kuigi eksperdid olid varem töötanud farmaatsiaettevõtetes, mille tegevus oleks pidanud EMA huvide konflikti eeskirjade kohaselt tingima kõrgemale riskiastmele klassifitseerimise. Need huvid oleksid pidanud piirama nimetatud ekspertide osalemist teaduskomitee tegevuses. EMA tõstis hiljem riskiastet, ent see toimus alles siis, kui esitati uute eeskirjade eelnõu.

Üks ekspert oli kuni 2007. aasta augustini töötanud farmaatsiaettevõtete nõustajana. Uute huvide konflikti vältimise eeskirjade kohaselt oleks tema kohta esitatud hinnang pidanud kaasa tooma tema tegevuse piiramise toote või ettevõtte tasandil, kui tegu oli konkreetset toodet või mitut toodet puudutavate tegevustega (nt mitme ravimi kvaliteedikontrollis osalemisel). Ent EMA ei nõudnud eksperdilt täiendavat teavet ja deklaratsiooni hinnati valesti, mis tähendas seda, et tema tegevusele ei seatud mingeid piiranguid.

60. Kuid mõningatel juhtudel on valitud ametite eeskirjades ja menetlustes lünki või ei vasta ettenähtud piirangud ja riskide vähendamiseks võetud meetmed silmanähtavalt tegelikule või tajutavale huvide konflikti riski suurusele (vt 9. selgitus).

9. SELGITUS

NÄITEID VASTUOLULISTE JA PUUDULIKE EESKIRJADE KOHTA

EMA

Töötajatel ei tohi olla finantshuve ja nad ei tohi olla patentide omanikud, kuid nende pereliikmed võivad. Teatud töötajate kategooria puhul (näiteks teaduskomitee teaduslik sekretär) ei too pere huvid kaasa piiranguid töötaja osalemisele tootega seotud toimingutes. Leibkonnaliikmete otseseid huvisid (nt hetke majanduslikku huvi) ei võeta arvesse eksperdi vastuvõetavuse hindamisel ameti tegevuses osalemiseks isegi siis, kui ameti teadus- komitee liikme abikaasa omab farmaatsiafirmas märkimisväärset osalust.

Varasemate töökohtade suhtes farmaatsiaettevõtetes on ekspertidele (nt teaduskomitee liikmetele) kohaldatavad piirangud leebemad kui personalile samadel asjaoludel kehtestatud piirangud, ehkki eksperdid etendavad asutuse teaduspõhistes menetlustes olulisemat rolli.

EMA kontrollib huvide konflikti enne inimtervishoius kasutatava ravimi tootemeeskonna juhi / esmase müügiloa komisjoni liikme või enne veterinaarravimi esmase müügiloa projektijuhi ametisse nimetamist. Samas ei kehti samaväärne kord teaduskomitee liikmete nimetamisel (kaas)raportöörideks.

Juhtumite korral, mil ekspert ise või tema organisatsioon saab toetust farmaatsiatööstuselt, on praegused piirangud ebapiisavad. Näiteks ei ole takistusi, et praegu ettevõttelt toetust saav isik ei võiks olla selle ettevõtte ravimi (kaas)raportööriks.

EFSA

EFSA nõuab pereliikmete ja samasse leibkonda kuuluvate sugulaste või leibkonnaliikme hoole all olevate isikute huvide deklareerimist [29]. Vastupidiselt EMA-le ei täpsustata eeskirjades, millised lähisugulaste huvid on lubatud ja milliseid piiranguid tuleb kohaldada.

MÕNIKORD PUUDUVAD SISE-EESKIRJADES NORMID JA SOOVITUSED KINGITUSTE JA MEELELAHUTUSE PAKKUMISE JA VASTUVÕTMISE KOHTA VÕI EI OLE NEED PIISAVAD

61. ECHA ja EMA on välja andnud juhised kingituste ja meelelahutuse pakkumise ja vastuvõtmise kohta. ECHAs kohaldatakse eeskirju ja menetlusi ainult töötajatele, kuid mitte komiteede, foorumite ja haldusnõukogu liikmetele. EFSAs kehtestatud poliitika käsitleb vaid oma töötajatele tehtud meelelahutuse pakkumisi, EASAs ei ole asutusesiseseid kingituste ja meelelahutuse pakkumise ja vastuvõtmise eeskirju, kuid ameti töötajad peavad lähtuma komisjoni kingituste ja meelelahutuse pakkumise juhistest. OECD suuniste kohaselt peaksid huvide konflikti vältimise eeskirjad hõlmama mis tahes kingitustest tulenevaid juhtumeid [30].

USALDUSNÕUETE RIKKUMISE POLIITIKAT JA MENETLUSI EI OLE KEHTESTATUD VÕI PUUDUVAD OBJEKTIIVSED HINDAMISKRITEERIUMID

62. Usaldusnõuete rikkumise käsitlus eeskirjades ja menetlustes annab juhiseid selliste olukordade lahendamiseks, kus üksikisik ei suuda tahtlikult või ettevaatamatusest täita oma kohustust esitada deklaratsioonis täielikult ja õigeaegselt andmed selliste huvide kohta, mis võiks mõjutada tema sõltumatust. Eeskirjades ja menetlustes tuleks selgelt määratleda huvide deklaratsiooni esitamata jätmise tagajärjed ja kohaldatavad sanktsioonid.

63. Personalieeskirjad sätestavad, et asutus peab võtma kõik asjakohased meetmed, kui ametnik ei ole oma ametiülesannete täitmisel esitanud huvide konflikti puudutavaid andmeid. Siiski ei ole sätestatud ametnikele kohaldatavaid, huvide konflikti puudutava deklaratsiooni esitamise korra rikkumisest tulenevaid konkreetseid meetmeid ega sanktsioone.

64. Valitud ametitel ei ole usaldusnõuete rikkumise poliitikat ja menetlusi, et tegeleda konkreetselt juhtumitega, mille puhul töötajad ei ole kõiki asjassepuutuvaid huve (nt perekonna, majanduslikud huvid jne) deklareerinud. EMA-l ja EASA-l ei ole aga oma juhatuse liikmetele, ekspertidele ja apellatsiooninõukogu liikmetele (kehtib ainult EASA puhul) kehtestanud usaldusnõuete rikkumise poliitikat ja menetlusi.

65. ECHA kehtestas oma 30. septembril 2011. aastal vastuvõetud dokumendiga "Potentsiaalsete huvide konfliktide juhtimispoliitika" töötajatele, ekspertidele, juhatuse ja apellatsiooninõukogu liikmetele uued usaldusnõuete rikkumise üldsätted [31].

66. EFSA sise-eeskirjad reguleerivad usaldusnõuete rikkumist teaduskomisjonide/teaduskomiteede ekspertide huvide deklaratsioonide puhul [32]. Huvide õigeaegse ja täieliku deklareerimise kohustuse rikkumist loetakse "usaldusnõuete ilmseks (prima facie) rikkumiseks" [33] ameti suhtes, millega kaasneb asjakohaste meetmete rakendamine, sh isegi vallandamine. Eeskirjad ei näe samaväärseid sanktsioone ette haldusnõukogu liikmete, töörühmade ekspertide ja ameti oma töötajate suhtes.

67. Kahel juhul on EFSA algatanud usaldusnõuete rikkumise menetluse, mis on viinud vastavate ekspertide tagasiastumiseni teaduskomisjonidest. Neil juhtumitel vaatas EFSA läbi nende ekspertide kaasabil välja töötatud teaduslikud väljundid. Läbivaatamise eesmärgiks oli hinnata ekspertide mõju ja panust lõplikule teaduslikule väljundile / otsusele ja tuvastada kõik nende ekspertide isiklike huvide konfliktist tulenevad kallutatud seisukohad. Menetlused ei hõlmanud siiski selgeid ja objektiivseid kriteeriume, millega sätestatakse, millistel tingimustel oleks tulnud rakendada sanktsioone, sealhulgas teaduskomisjoni/teaduskomitee liikme vallandamist.

68. OECD suunistes nähakse ette mitmesuguseid tagajärgi: distsiplinaar- karistused ja kriminaalmenetluse algatamine koos väärotsuste ja valedel alustel sõlmitud lepingute tühistamisega. Huvide konflikti varjamist peetakse üldiselt raskeks rikkumiseks, mis toob kaasa distsiplinaarmenetluse või paljudes riikides isegi kriminaalkaristuse. [34]

DEKLAREERITUD HUVIDE JA TEADUSPÕHISTE OTSUSTUSPROTSESSIDE LÄBIPAISTVUST TULEKS SUURENDADA

69. Otsustusprotsesside ja huvide konfliktide käsitlemise läbipaistvuse nõue on sätestatud valitud asutuste asutamismäärustes, samuti ametkonnasisestes huvide konflikti olukordade haldamise eeskirjades ja menetlustes (v.a EASA). Valitud ametites kehtivad läbipaistvuse suhtes erinevad õiguslikud nõuded ja tavad, kokkuvõte neist on esitatud IV ja VII lisas.

70. OECD suunistes on määratletud läbipaistvus kui üks peamistest põhimõtetest huvide konflikti olukordade lahendamisel [35]. Neis sätestatakse, et erahuvide deklaratsioonid, samuti konfliktide lahendamise toimingud, peavad olema dokumenteeritud, et organisatsioon võiks tõestada, et konkreetne konflikt on nõuetekohaselt tuvastatud ja hallatud.

IGA-AASTASE HUVIDE DEKLARATSIOONI LÄBIPAISTVUS

71. EASA ei nõua huvide deklaratsioonide esitamist. Ülejäänud kolmes valitud ametis avalikustatakse juhtivtöötajate (tegevdirektor), teadusekspertide (teaduskomiteede, teaduskomisjonide, töörühmade liikmed) ning haldusnõukogu liikmete iga-aastased huvide deklaratsioonid.

HUVIDE ERIDEKLARATSIOONIDE LÄBIPAISTVUS

72. Kõik valitud ametid avaldavad oma veebilehel juhatuse koosolekute protokollid. EFSA avaldab isegi juhatuse koosolekute helisalvestisi. Kuid koosolekute protokollides ei leidu huvide konflikti hindamisega seotud teavet.

73. Ka EFSA ja ECHA avaldavad oma veebilehel teaduskomisjonide ja komiteede koosolekute protokolle. EFSA sise-eeskirjade kohaseid spetsiifilisi huvide deklaratsioone (SHD) (vt punkt 43) ei avalikustata, kuid EFSA kodulehel avaldatud koosolekute protokollidesse on lisatud huvide konflikti hindamise lühikokkuvõtted. Need sisaldavad tuvastatud huvide konfliktide ja võetud meetmete kirjeldust (näiteks ilma hääleõiguseta vaatleja, mõne konkreetse teema arutelust kõrvale jätmine, teaduskomisjoni/töörühma tegevusest väljaarvamine jne). EASA avaldab nõuandvate asutuste koosolekute protokolle, mis on seotud eeskirjade koostamisega Eeskirjade koostamise, standardimis- ja sertifitseerimistoimingutega seotud ametite töötajate ja ekspertide huvide konflikti hindamist sisaldavaid koosolekute protokolle aga ei avaldata. EMA ei avalikusta teadusasutuste koosolekute protokolle, mis sisaldavad hinnanguid huvide konflikti kohta.

TEADUSPÕHISE OTSUSTUSPROTSESSI LÄBIPAISTVUS

74. Valitud ametite lõikes on teaduspõhise otsustusprotsessi läbipaistvus väga erineval tasemel. Mõned nendest erinevustest tulenevad valitud ameti pädevusest konkreetses valdkonnas, nõutavast konfidentsiaalsuse tasemest ja sise-eeskirjadest.

75. EFSA asutamismäärus ja teaduskomiteede, teaduskomisjonide ja töörühmade tegevuse sise-eeskirjad lubavad vaatlejate kutsumist ekspertide kohtumistele. EFSA töörühmade päevakorda enne koosolekute toimumist siiski ei avaldata. Lisaks ei avalikustata töörühmade töö väljundeid. Avaldatud andmete nappus vähendab vaatlejate võimalust jälgida koosolekutel toimuvat.

76. Ekspertide koosolekute avaldatud protokollides (ECHA, EFSA) on tuvastatud mitu puudust, mis kahjustavad nende tegevuse läbipaistvust:

- avaldatud protokollid ei sisalda alati päevakorrapunkti või deklareeritud huviga seotud teema üksikasju;

- piiratud hulga teabe avaldamine mõne koosoleku arutelude ja järelduste kohta.

HUVIDE KONFLIKTI KÄSITLEVALE KOOLITUSELE TULEB PÖÖRATA SUUREMAT TÄHELEPANU

77. ECHA viib läbi kahte tüüpi koolitusi, milles käsitletakse huvide konflikti haldamist:

- koolitusprogramm "Eetika ja käitumine töökohal" hõlmab üldist teavet personali kohustustest seoses huvide konflikti, aususe, kingituste poliitika ja muude käitumisjuhendiga seonduvate küsimuste kohta. See koolitus on kõigile töötajatele vabatahtlik ning sellel oli vähe osalejaid;

- koolitusprogramm "Töötajate deklaratsioonid ja juhised" sisaldab üksikasjalikumat teavet seoses huvide deklaratsioonide, kingituste poliitika ja muude huvide konflikti eeskirjade ja menetluste aspektidega. See koolitus on kohustuslik, kuid kontrollikojal ei olnud võimalik sellel osalemise määra kindlaks teha.

78. EMA ja EFSA korraldavad uutele töötajatele huvide konflikti alaseid koolitusi ja seega antakse juhiseid, milliseid huvisid tuleb deklareerida ja mis on huvide konflikt.

79. EASA pakub uutele töötajatele ainult eetika- ja sellega seotud personalieeskirjade sätete, kuid mitte huvide konflikti kui sellise alast koolitust.

80. OECD suunistes on selgesõnaliselt osutatud koolitusele kui vahendile, mida tuleb kasutada selleks, et tuua huvide konflikti kohta praktilisi näiteid ja tutvustada konkreetseid samme huvide konflikti olukordade tuvastamiseks ja lahendamiseks [36].

AMETIST LAHKUMINE – "PÖÖRDUKSED" JA "SISEINFO"

81. Kui ametnikud või eksperdid lahkuvad avalikust teenistusest, et töötada erasektoris, on oht, et nad kuritarvitavad oma positsiooni neid palganud erafirma kasuks, kasutades siseinfot, mida nad omandasid avalike ülesannete täitmise käigus. Asjakohase menetluse rakendamata jätmise korral õõnestavad seesugused ohud avalikkuse usaldust organisatsioonide vastu. Võtmeisikute liikumist avaliku ja erasektori vahel tuntakse kui nn pöördukse fenomeni.

82. Ametnike ja muude ELi teenistujate kohustused pärast teenistusest lahkumist on sätestatud personalieeskirjades. "Ametnikud, kes kavatsevad hakata tegelema tasustatud või tasustamata viisil kutsetegevusega kahe aasta jooksul pärast teenistusest lahkumist, teatavad sellest oma institutsioonile." [37] Personalieeskirjade artikli 16 kohaselt võib Euroopa Liidu institutsioon või asutus erandlikel asjaoludel sellise tegevuse keelustada. Üksikisikutel on kohustus esitada teavet oma töösuhtejärgse tegevuse kohta. Vastavalt OECD suunistele tuleb üksikisikuid sellest kohustusest selgelt teavitada ning seda neile töösuhte sõlmimisel ja töötamise ajal meelde tuletada. [38]

83. Lisaks on OECD avaldanud töösuhte lõppemise järgsete küsimuste, õiguskaitsevahendite ja võrdlusaluste kohta spetsiaalsed juhised [39]. Vastavalt neile suunistele, tekib suurem töösuhtejärgne huvide konflikt, kui ametnik:

- otsib uut töökohta väljaspool avalikku teenistust;

- on seotud avalikele asutustele suunatud lobitööga;

- vahetab sama protsessi raames pooli ning

- kasutab siseinfot.

84. OECD suunistes rõhutatakse asjaolu, et avaliku sektori ametniku poolt enne ametist lahkumist peetavaid läbirääkimisi tulevase töökoha üle käsitletakse üldiselt huvide konflikti olukorrana [40].

85. Ekspertidele, haldusnõukogu liikmetele ja apellatsiooninõukogu välisliikmetele personalieeskirjad ei kohaldu, seega ei kohaldata neile ka töösuhtejärgseid sätteid ja nende töösuhte lõppemise järgse tegevuse suhtes õiguslikke piiranguid ei ole. Valitud asutuste huvide konflikti käsitlevad eeskirjad ja menetlused ei näe neile ette kohustusi ega piiranguid seoses töösuhtejärgse tegevusega.

86. Valitud ametite poolt vastu võetud töösuhetejärgset olukorda käsitlevad sätted (mis sarnanevad komisjoni sätetele) sisalduvad personalieeskirjades töövälise tegevuse all. Lisaks võttis EFSA 2010. aasta lõpus vastu töösuhtejärgsete kohustuste rakenduseeskirjad.

87. Valitud ametites peavad töötajad taotlema pärast ametist lahkumist uuele töökohale asumise luba. Samas puuduvad reeglid ja kriteeriumid selle kohta, kuidas neid taotlusi tuleks hinnata ja millist töösuhtejärgset tegevust võiks pidada varem nende poolt täidetud ametiülesannetega kokkusobimatuks.

88. Üldiselt ei suutnud valitud ametid põhjalikult hinnata töösuhtejärgseid juhtumeid, et ennetada ja vältida nn pöörduste tüüpi huvide konflikte. Näide puuduste kohta on esitatud 10. selgituses.

10. SELGITUS

NÄITEID TÖÖSUHTEJÄRGSE TEGEVUSEGA SEOTUD HINDAMISE PUUDUSTE KOHTA

EFSA puhul uuris 2008. aastal ilmnenud nn pöördukse juhtumit Euroopa Ombudsman [41], kes oma esialgsetes soovitustes märkis, et

a) EFSA peaks selgeks tegema, et lahkuvate töötajate nn pöördukse tüüpi uue töökoha suhtes peetavad läbirääkimised võivad tähendada huvide konflikti; sellega seoses järeldas ombudsman, et juba sellised läbirääkimised võivad tekitada huvide konflikti;

b) EFSA ei järginud vastavat menetluskorda ega hinnanud töötaja tööleasumisega EFSA pädevusvaldkonnas tegutsevas ettevõttes kaasnevat huvide konflikti piisava põhjalikkusega.

JÄRELDUSED JA SOOVITUSED

89. Kontrollikoda leidis, et ükski valitud ametitest ei hallanud huvide konflikti olukordi asjakohaselt. Ametkonnasisestes eeskirjades ja menetlustes ning nende rakendamises leiti mitu erineva raskusastmega puudust (vt tabel).

TABEL

VALITUD ASUTUSTE HUVIDE KONFLIKTI OLUKORDADE HALDAMISE ÜLEVAADE [1111]

| Eksperdid | Töötajad | Haldusnõukogu | Apellatsiooninõukogu |

EASA | | | | |

ECHA | | | | |

EFSA | | | | E/K |

EMA | | | | E/K |

Legend | |

Huvide konflikti olukordade haldamine ei ole piisav, asjakohased ametkonnasisesed eeskirjad ja menetlused puuduvad. | |

Huvide konflikti olukordade haldamine ei ole piisav, asjakohastes ametkonnasisestes eeskirjades ja menetlustes ja/või rakendamises esineb tõsiseid puudusi. | |

Huvide konflikti olukordade haldamine ei ole piisav, asjakohastes ametkonnasisestes eeskirjades ja menetlustes ja/või rakendamises esineb puudusi. | |

Huvide konflikti olukordade haldamine on piisav. | |

Ei kohaldata, sest ametis puudub apellatsiooninõukogu. | E/K |

90. Valitud ametite seast on EMAs ja EFSAs välja töötatud huvide konflikti haldamise eeskirjad ja menetlused kõige läbimõeldumad ja tõhusamad. ECHA eeskirjad ja menetlused on puudulikud ja vähem täpsed, EASAs puuduvad need üldse.

1. SOOVITUS

EASA peaks välja töötama terviklikud ametkonnasiseste huvide konfliktide haldamise eeskirjad ja menetlused. ECHA peaks oma eeskirju parandama, sätestades deklareeritud huvide selged hindamiskriteeriumid. Kõik valitud asutused peaksid kehtestama või edasi arendama huvide konfliktide haldamise eeskirju ja menetlusi, mis aitaksid neil oma konkreetsete riskidega tõhusalt tegeleda.

91. Valitud ametites puuduvad asjakohased eeskirjad ja menetlused, et tuvastada huvide konflikti olemasolu enne kandidaadi (st eksperdid, juhatuse ja apellatsiooninõukogu liikmed) ametisse nimetamist.

2. SOOVITUS

Valitud ametitesse kandideerijaid tuleks enne nende ametisse nimetamist põhjalikult kontrollida. Tuleks kehtestada riske leevendavad meetmed, kui ametisse otsustatakse nimetada isikuid, kelle huvide konflikti olukorrast ollakse teadlikud.

92. EASA ja EMA poolt allhanke korras tellitavate tööde puhul ei ole huvide konflikt ametite otsese kontrolli all ja seda ei jälgita piisavalt.

3. SOOVITUS

EASA ja EMA peavad kehtestama eeskirjad ja menetlused, mis tagaksid, et nende allhankijad haldaksid huvide konflikti olukordi samaväärsete standardite alusel.

93. Valitud ameti puhul tuleb huvide konflikti haldamiseks võtta mitu erinevat meedet, milles huvide deklaratsioonil on keskne roll. Nende deklaratsioonide hindamisel ja huvide konflikti olukordade haldamises esineb puudusi kõigis valitud ametites, eelkõige puuduvad selged hindamiskriteeriumid ja/või nende kohaldamine on ebajärjekindel. ECHA eeskirjade ja menetluste kohaldamises töötajate ja apellatsiooninõukogu suhtes esineb olulisi puudusi.

4. SOOVITUS

Valitud ametid peavad kehtestama selged ja objektiivsed huvide deklaratsioonide hindamiskriteeriumid ja kohaldama neid järjekindlalt, kasutades kogu neile kergesti kättesaadavat teavet. Lisaks peaks ECHA oluliselt parandama oma huvide konflikti eeskirjade ja menetluste rakendamist töötajate ja apellatsiooninõukogu liikmete puhul.

94. Valitud ametites käsitletakse kingituste ja meelelahutuse pakkumise ja vastuvõtmise korda vaid EMA üldistes, kogu ametit hõlmavates eeskirjades.

5. SOOVITUS

EASA-l, ECHA-l ja EFSA-l peaksid olema kingituste ja meelelahutuse pakkumise ja vastuvõtmise korda käsitlevad, kogu ametit hõlmavad eeskirjad ja menetlused.

95. Valitud ametites ei ole piisavaid usaldusnõuete rikkumist käsitlevaid, ametis tervikuna kohaldatavaid eeskirju ja menetlusi.

6. SOOVITUS

Valitud ametid peaksid välja töötama selged, läbipaistvad ja järjepidevad usaldusnõuete rikkumist käsitlevad eeskirjad ja menetlused, mis hõlmavad kogu ametit.

96. Iga-aastaste huvide deklaratsioonide avaldamisega seotud läbipaistvuse küsimusega tegeletakse asjakohaselt kõigis valitud ametites, välja arvatud EASAs. Kuid valitud ametid on vähem läbipaistvad juhatuse ja teadusasutuste koosolekutel deklareeritud huvide avaldamisel ning teaduspõhise otsustusprotsessi valdkonnas.

7. SOOVITUS

Valitud ametid peaksid täies ulatuses avalikustama koosolekutel ja teaduspõhise otsustusprotsessi kontekstis deklareeritud huvid. EASA peaks kehtestama huvide deklaratsioonide süsteemi ning tagama selle läbipaistvuse, avaldades need oma veebilehel.

97. Huvide konflikti alast koolitust pakuvad kõik valitud ametid, ECHAs ja EASAs tuvastati selles erineva tähtsusega puudusi.

8. SOOVITUS

Valitud ametid peaksid tagama huvide konflikti alase tervikliku ja kohustusliku koolituse. Eelkõige tuleb EASAs pakkuda huvide konflikti alast erikoolitust kõigile asjaomastele pooltele (nt töötajatele, haldusnõukogu ja apellatsiooninõukogu liikmetele).

98. Kontrollikoja auditi käigus tuvastati valitud ametite eeskirjades ja menetlustes mitu olulist puudust seoses töösuhtejärgse olukorraga:

a) puuduvad ekspertide, haldusnõukogu ja apellatsiooninõukogu liikmete töösuhtejärgsete tegevuse riske käsitlevad sätted;

b) puuduvad objektiivsed kriteeriumid huvide konflikti olukorra määratlemiseks; valitud ametite kehtivad eeskirjad ja menetlused ei hõlma tulevase töökoha suhtes peetavaid läbirääkimisi.

9. SOOVITUS

Valitud ametid peaksid tegelema töösuhtejärgsete küsimustega koostöös kõikide töötajaid ametisse nimetavate organitega.

99. Euroopa Liidus puudub terviklik huvide konflikti reguleeriv raamistik, mis tagaks võrreldavad sõltumatuse ja läbipaistvuse miinimumnõuded, mis oleksid kohaldatavad kõigi strateegia kujundamist ning tegevuse ja otsuste tegemist mõjutavate ELi ametite ja võtmeisikute suhtes.

10. JA 11. SOOVITUS

ELi seadusandja, võimaluse korral koostöös teiste ELi institutsioonidega, võiks kaaluda huvide konflikti olukordade haldamist käsitleva ELi reguleeriva raamistiku edasiarendamist, kasutades selleks OECD suuniseid ja parimaid tavasid.

Kõik ELi institutsioonid ja detsentraliseeritud asutused võiksid uurida, kas valitud ametitele antud soovitused on asjakohased ja kohaldatavad ka nende suhtes.

IV auditikoda, mida juhib kontrollikoja liige Louis GALEA, võttis käesoleva aruande vastu 5. septembri 2012. aasta koosolekul Luxembourgis.

Kontrollikoja nimel

+++++ TIFF +++++

president

Vítor Manuel da Silva Caldeira

[1] Managing Conflict of Interest in the Public Service: OECD Guidelines and country experiences, OECD, Pariis, 2003, lk 24.

[2] Vt 1. joonealune märkus.

[3] Vt 1. joonealune märkus.

[4] Managing Conflict of Interest in the Public Service: OECD Guidelines and country experiences, OECD, Pariis, 2003, lk 28.

[5] Managing Conflict of Interest in the Public Service: OECD Guidelines and country experiences, OECD, Pariis, 2003, lk 28.

[6] Managing Conflict of Interest in the Public Service: OECD Guidelines and country experiences, lk 24.

[7] Euroopa Parlamendi resolutsioon, 10. mai 2011, 2009. aasta eelarve täitmisele heakskiidu andmise kohta: ELi ametite tulemused, finantsjuhtimine ja kontroll (ELT L 250, 27.9.2011, lk 269).

[8] http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0173+0+DOC+XML+V0//ET&language=ET#BKMD-70 http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0175+0+DOC+XML+V0//ET

[9] Sidusrühmade konsultatiivkogus on esindatud üleeuroopalised organisatsioonid, kes on seotud asjaomase valdkonnaga toiduahela kogu ulatuses. Konsultatiivkogu nõustab EFSAt ameti tööprogrammi, riskihindamise meetodite jms üldise iseloomuga küsimustes.

[10] Euroopa Ravimiameti 2010. aasta raamatupidamise aastaaruannet käsitleva aruande punkt 16 ja ameti vastus (ELT C 366, 15.12.2011, lk 27).

[11] Euroopa Ravimiameti 2010. aasta raamatupidamise aastaaruannet käsitleva aruande punkti 16 kohta esitatud ameti vastus.

[12] Kvalifitseeritud üksus on määratletud kui "organ, kellele amet või riiklik lennuasutus võib oma kontrolli all ja vastutusel anda konkreetse sertifitseerimisega seotud ülesande". Euroopa Parlamendi ja nõukogu 20. veebruari 2008 määruse (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ (EASA asutajaliikmete määrus) artikkel 3 punkt f (ELT L 79, 19.3.2008, lk 1).

[13] Selles kontekstis on mõistel "ametnik" laiem tähendus, mis hõlmab koosseisulisi töötajaid ja teiste kategooriate ELi teenistujaid, nagu ajutised töötajad, abiteenistujad ja lepingulised töötajad.

[14] Näiteks Haldusteatajas nr 85-2004/ 29.6.2004 avaldatud komisjoni otsus C(2004) 1597/10 ametivälise tegevuse ja ülesannete kohta.

[15] OECD, Pariis, 2010.

[16] Personalieeskirjade artikkel 11a.

[17] Personalieeskirjade artikkel 11a.

[18] Personalieeskirjade artiklid 12b ja 13.

[19] Personalieeskirjade artikkel 16.

[20] 2011. aasta septembris vastu võetud ECHA eeskirjades (MB/45/2011/D) kehtestati nõue, et riskihindamise komiteesse (RAC) ja sotsiaal-majandusliku analüüsi komiteesse (SEAC) valitavad kandidaadid peavad täitma majanduslike huvide deklaratsioonid enne nende ametisse nimetamist haldusnõukogu poolt.

[21] Mugavuse mõttes kasutatakse käesoleva aruande ingliskeelses versioonis meessoo vormi mõlemast soost isikutele viitamiseks.

[22] Managing Conflict of Interest in the Public Service: OECD Guidelines and country experiences, lk 34.

[23] ECHA uusi eeskirju auditi läbiviimise ajal veel ei rakendatud ning seega kontrollis kontrollikoda eelmiste eeskirjade ja menetluste rakendamist.

[24] ECHA uusi eeskirju auditi läbiviimise ajal veel ei rakendatud ja seega kontrollis kontrollikoda eelmiste eeskirjade ja menetluste rakendamist. Vt ka punkt 41.

[25] Nt abi osutamine keemiliste ainete registreerimisel, üldine REACH-määruse alane nõustamine.

[26] Managing Conflict of Interest in the Public Service: OECD Guidelines and country experiences, lk 28–30.

[27] Haldusnõukogu võttis 30. septembril 2011 vastu uued võimalike huvide konfliktide vältimise eeskirjad (Policy for Managing Potential Conflicts of Interests) (MB/45/2011/D).

[28] Managing Conflict of Interest in the Public Service: OECD Guidelines and country experiences, lk 28–29.

[29] Huvide deklareerimise eeskirjade rakendusakt – huvide deklareerimise juhised ( 8. septembril 2009), kehtiv kuni 21. veebruarini 2012.

[30] Managing Conflict of Interest in the Public Service: OECD Guidelines and country experiences, lk 33.

[31] "Potentsiaalsete huvide konfliktide juhtimispoliitika" (MB/45/2011/D), juhatuse poolt vastu võetud 30. septembril 2011.

[32] EFSA huvide deklareerimise eeskirjade rakendamise määrus – huvide deklareerimise juhised ( 8. septembril 2009), kehtiv kuni 21. veebruarini 2012.

[33] Sama.

[34] Managing Conflict of Interest in the Public Service: OECD Guidelines and country experiences, lk 75 ja 76.

[35] Managing Conflict of Interest in the Public Service: OECD Guidelines and country experiences, lk 16, 26 ja 31.

[36] Managing Conflict of Interest in the Public Service: OECD Guidelines and country experiences, lk 17.

[37] Euroopa ühenduste ametnike personalieeskirjade artikkel 16 ja Euroopa ühenduste muude teenistujate teenistustingimuste artiklid 11, 54 ja 81.

[38] Managing Conflict of Interest in the Public Service: OECD Guidelines and country experiences, lk 29 ja 30.

[39] Post-Public Employment – Good Practices for preventing Conflict of Interest.

[40] Managing Conflict of Interest in the Public Service: OECD Guidelines and country experiences, lk 24.

[41] Euroopa Ombudsmani soovituste eelnõu seoses Euroopa Toiduohutusameti vastu esitatud kaebuse 775/2010/ANA asjaolude selgitamisega, mis on avaldatud Euroopa Ombudsmani kodulehel, 7. detsember 2011.

[1111] Vt punktid 15–23 (auditi ulatus ja lähenemisviis)

--------------------------------------------------

I LISA

VALITUD AMETITE STRUKTUUR JA JUHTIMINE – ECHA

| Euroopa Kemikaaliamet (Helsingi) |

| ECHA |

Õiguslik alus (asutamismäärus) | Euroopa Parlamendi ja nõukogu määrus (EÜ) nr 1907/2006, 18. detsember 2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaalide Agentuur. |

Eesmärgid | Tagada kõrgetasemeline inimeste tervise ja keskkonna kaitse, sealhulgas soodustada ainete ohtlikkuse hindamise alternatiivseid meetodeid, samuti ainete vaba ringlust siseturul, edendades samas konkurentsivõimet ja innovatsiooni. Tagada, et kemikaale käsitlevad õigusaktid ja otsustustoimingud ning nende aluseks olev teaduslik baas oleksid kõigile sidusrühmadele ja avalikkusele vastuvõetavad. REACH-määruse ja selle rakendamismääruse kohase teavitamise koordineerimine. |

Ülesanded | REACH-määruse kohase tehnilise, teadusliku ja haldusabi haldamine ja pakkumine.Järjepidevuse tagamine Euroopa Liidu tasandil seoses nende aspektidega.Liikmesriikidele ja ELi institutsioonidele parima võimaliku teadusliku ja tehnilise nõustamise ja teaduslike juhendmaterjalide pakkumine.CLP-määruse (EÜ) nr 1272/2008 kohaste keemiliste ainete klassifitseerimine ja märgistamine. |

Haldusnõukogu | 27 ELi liikmesriikide esindajat,6 komisjoni esindajat, sealhulgas 3 huvitatud osapoolte hääleõiguseta esindajat, 2 Euroopa Parlamendi esindajat. |

Apellatsiooninõukogu | Apellatsiooninõukogu tagab kõigi ECHA otsustest mõjutatud osapoolte kaebuste menetlemise ja teeb nende kaebuste põhjal järeldusi. Apellatsiooninõukogu koosneb esimehest ja kahest liikmest, kes on ECHA töötajad. Lisaks on haldusnõukogu poolt ametisse nimetatud apellatsiooninõukogu asendus- ja täiendavaid liikmeid, kes ei ole ECHA töötajad. |

Komiteed / komisjonid; nõuandekogud / foorumid | riskihindamise komitee,liikmesriikide komiteesotsiaal-majandusliku analüüsi komiteeteabevahetusfoorum (Forum for Exchange of Information), mis koordineerib REACH-määruse jõustamise eest vastutavate liikmesriikide asutuste võrgustikku. |

VALITUD AMETITE STRUKTUUR JA JUHTIMINE – EASA

| Euroopa Lennundusohutusamet (Köln) |

| EASA |

Õiguslik alus (asutamismäärus) | Euroopa Parlamendi ja nõukogu määrus (EÜ) nr 216/2008, 20. veebruar 2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet. |

Eesmärgid | Euroopa tsiviillennundusohutuse ühtlase kõrge taseme säilitamine ja tsiviillennundusohutuse nõuetekohase funktsioneerimise ja arengu tagamine. |

Ülesanded | Arvamuste ja soovituste esitamine komisjonile.Sertifitseerimistingimuste, sealhulgas lennukõlblikkuse tingimuste ja aktsepteeritavate vastavusnõuete menetluste väljaandmine ning alusmääruse ja selle rakenduseeskirjade mitmesuguste juhismaterjalide kohaldamine.Lennukõlblikkuse ja keskkonnaohutuse sertifitseerimise, pilootide sertifitseerimise, õhuliikluse sertifitseerimise, kolmandate riikide ettevõtjatele lubade väljastamise, liikmesriikide inspekteerimise ja ettevõtete kontrollimise otsuste vastuvõtmine.Standardimisega seotud pädevate asutuste kontrollimine liikmesriikides. |

Haldusnõukogu | 27 ELi liikmesriikide esindajat,1 komisjoni esindaja. |

Apellatsiooninõukogu | Apellatsiooninõukogu vastutab ameti otsuste vastu esitatud kaebuste lahendamise eest. Apellatsiooninõukogu koosneb esimehest ja kahest liikmest ning sama palju on asendusliikmeid, kelle nimetab ametisse haldusnõukogu, tehes valiku Euroopa Komisjoni poolt kinnitatud kvalifitseeritud kandidaatide nimekirja kuuluvate inimeste hulgast. Apellatsiooninõukogus on kaks tehnilise kvalifikatsiooniga liiget ja üks juristi kvalifikatsiooniga liige, kes on nõukogu esimees. Nemad ei kuulu EASA personali hulka. |

Komiteed / komisjonid; nõuandekogud / foorumid | Nõuandekogu abistab haldusnõukogu selle töös ja koosneb lennundustöötajate organisatsioonide (5), tootjate (5), äri- ja üldlennunduse ettevõtjate (9), lennukiremondi ettevõtete (1), koolitusorganisatsioonide (1), lennuspordi (1) lennujaamade (1), lennujuhtimise (1), IFATCA (1) esindajatest ja täitevsekretärist. Kokku on nõuandekogus 26 liiget ja sama palju on asendusliikmeid. Riigiasutuste nõuandekotta Advisory Group of National (AGNA) kuulub üks esindaja igast liikmesriigist ja see kujutab endast mehhanismi riiklike ametiasutuste kaasamiseks eeskirjade koostamise protsessi. Ohutusstandardite nõuandekomitee (SSCC) annab EASA-le sisulist nõu ning nõustab ametit eeskirjade koostamise programmi prioriteetide ja täideviimise küsimustes. See koosneb asjaomaste majandusharude, kutseühingute ja lõppkasutajate organisatsioonide ja ametiühingute esindajatest. |

VALITUD AMETITE STRUKTUUR JA JUHTIMINE – EMA

| Euroopa Ravimiamet (London) |

| EMA |

Õiguslik alus (asutamismäärus) | Euroopa Parlamendi ja nõukogu määrus (EÜ) nr 726/2004, 31. märts 2004, milles sätestatakse ühenduse kord inim- ja veterinaarravimite lubade andmise ja järelevalve kohta ning millega asutatakse Euroopa Ravimiamet. |

Eesmärgid | Liikmesriikide ametiasutuste poolt ametile esitatud ning inim- ja veterinaarravimitele lubade väljaandmiseks ja järelevalveks vajalike teaduslike vahendite kasutamise koordineerimine. Liikmesriikide ja Euroopa Liidu institutsioonide teadusalane nõustamine inimeste või loomade ravimite kasutamise küsimustes. |

Ülesanded | Nende ravimite teadusliku hindamise koordineerimine, mille suhtes kohaldatakse Euroopa Liidu müügiloa andmise menetlust.Euroopa Liidus lubatud ravimite järelevalve koordineerimine (ravimiohutuse järelevalve).Loomse päritoluga toiduainetes lubatavate veterinaarravimite piirnormide kehtestamise nõustamine.Hea tootmistava, hea laboritava ja hea kliinilise tava põhimõtete järgimise kontrollimise koordineerimine.Ravimitele väljastatud müügilubade staatuse dokumenteerimine. |

Haldusnõukogu | 27 ELi liikmesriikide esindajat,2 Euroopa Komisjoni esindajat,2 Euroopa Parlamendi esindajat,2 patsientide organisatsioonide esindajat,1 arstide organisatsioonide esindaja,1 veterinaararstide organisatsioonide esindaja. |

Apellatsiooninõukogu | E/K |

Komiteed / komisjonid; nõuandekogud / foorumid | inimravimikomitee,veterinaarravimite komitee,harva kasutatavate ravimite komitee,taimsete ravimite komitee-pediaatriakomitee,uudsete ravimeetodite komiteetöörühmad ja muud rühmad |

VALITUD AMETITE STRUKTUUR JA JUHTIMINE – EFSA

| Euroopa Toiduohutusamet (Parma) |

| EFSA |

Õiguslik alus (asutamismäärus) | Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused. |

Eesmärgid | Toidule ja toidu ohutusele otsest või kaudset mõju omavate õigusaktide ja eeskirjade väljatöötamiseks vajalike teaduslike arvamuste ning teaduse ja tehnika valdkondade toetuse pakkumine. Sõltumatu teabe pakkumine toiduohutusega seotud riskide kohta. Aidata kaasa inimeste elu ja tervise kõrgetasemelise kaitse saavutamisele. Riskide kirjeldamiseks ja jälgimiseks vajalike andmete kogumine ja analüüsimine. |

Ülesanded | Teaduslike arvamuste ja uuringutulemuste avaldamine.Ühtse riskide hindamise metoodika edendamine.Komisjoni abistamine.Vajalike teaduslike ja tehniliste andmete analüüsimine ja järelduste esitamine.Võimalike riskide määratlemine ja kirjeldamine.Sarnases valdkonnas tegutsevate organisatsioonide võrgustiku loomine.Teadus- ja tehnilise abi andmine kriiside ohjamiseks.Rahvusvahelise koostöö parandamine.Üldsusele ja huvitatud pooltele usaldusväärse, objektiivse ja kergesti arusaadava teabe pakkumine.Komisjoni kiirhoiatussüsteemis osalemine. |

Haldusnõukogu | 14 liiget, kelle määrab nõukogu, konsulteerides Euroopa Parlamendiga (võimalike kandidaatide nimekirja koostab Euroopa Komisjon). Neli liiget on seotud tarbijaid ja toiduahela huve esindavate organisatsioonidega.1 komisjoni esindaja. |

Apellatsiooninõukogu | E/K |

Komiteed / komisjonid; nõuandekogud / foorumid | a)teaduskomitee ja 10 teaduskomisjoni:loomasöödas kasutatavate söödalisandite ja toodete või ainete teaduskomisjon (FEEDAP)loomatervishoiu ja loomade heaolu komisjon (AHAW)bioloogiliste ohtude (BIOHAZ), kaasa arvatud BSE-TSE-ga seotud riskide komisjontoiduahelas olevate saasteainete komisjon (CONTAM)toitumis- ja allergiakomisjon (NDA)toidu lisaainete ja toidule lisatavate toitaineallikate teaduskomisjon (ANS)toiduga kokkupuutuvate materjalide, ensüümide, lõhna- ja abiainete komisjon (CEF)geneetiliselt muundatud organismide komisjon (GMO)taimetervise teaduskomisjon (PLH)taimekaitsevahendite ja nende jääkide teaduskomisjon (PPR) EFSA teaduskomisjonid vastutavad EFSA riskianalüüsi eest, esitades oma teaduslikke seisukohti.b)nõuandev kogu: seob EFSAt riiklike toiduohutuse asutustega ja nõustab EFSAt teaduslikes, tööprogrammi ja prioriteetide küsimustes.c)sidusrühmade konsultatiivkogu: esindab üleeuroopalisi organisatsioone, kes on seotud asjaomase valdkonnaga toiduahela kogu ulatuses. Konsultatiivkogu nõustab EFSAt ameti tööprogrammi, riskihindamise meetodite ja muudes üldise iseloomuga küsimustes. |

--------------------------------------------------

II LISA

EETIKA VÕRDLUSRAAMISTIK JA HUVIDE KONFLIKT

ELI MÄÄRUSED JA SUUNISED

Ametnike personalieeskirjade ja muude Euroopa Ühenduse teenistujate teenistustingimuste määrus nr 31 (EMÜ) koos hilisemate muudatustega, millega nähakse ette Euroopa Majandusühenduse ja Euroopa Aatomienergiaühenduse ametnike personalieeskirjad ja muude teenistujate teenistustingimused (CEOS) [1]. Asjakohased huvide konflikti sõltumatu haldamise/vältimise artiklid: personalieeskirjade artiklid 11, 11a, 12b, 13, 15, 16, 17 ning CEOSi artiklid 11, 54, 81 ja 124;

17. oktoobri 2000. aasta EÜ hea haldustava eeskiri – komisjoni otsus 2000/633/EÜ, ESTÜ, Euratom, millega muudetakse selle kodukorda [2];

EÜ eetika ja huvide konflikti suunised, mis hõlmavad järgmisi teemasid: kingituste ja meelelahutuse pakkumine ja vastuvõtmine, abikaasa või elukaaslase tegevus, tööväline tegevus;

Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (artikkel 52) [3];

Komisjoni 23. detsembri 2002. aasta määrus (EÜ, Euratom) nr 2342/2002, millega sätestatakse üksikasjalikud eeskirjad nõukogu 25. juuni 2002. aasta määruse (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, rakendamiseks (artikkel 32) [4].

VALITUD AMETITE MÄÄRUSED

Euroopa Parlamendi ja nõukogu 20. veebruari 2008. aasta määrus (EÜ) nr 216/2008, mis käsitleb tsiviil- lennunduse ühiseeskirju ja millega luuakse Euroopa Lennundusohutusamet.

Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaaliamet (eriti selle artikli 88 lõiked 2 ja 3 ning artikli 90 lõiked 5 ja 6).

Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (eriti selle artikli 25 lõige 1, artikli 28 lõige 3, artikli 28 lõige 4, artikli 32 lõige 1 ja artiklid 37, 38, 42 ja 48).

Euroopa Parlamendi ja nõukogu 31. märtsi 2004. aasta määrus (EÜ) nr 726/2004, milles sätestatakse ühenduse kord inim- ja veterinaarravimite lubade andmise ja järelevalve kohta ning millega asutatakse Euroopa ravimiamet (artikkel 63 lõige 2).

VALITUD AMETITE KÕIGE OLULISEMAD EETIKAT, TEGEVUSJUHISEID JA HUVIDE KONFLIKTI KÄSITLEVAD EESKIRJAD JA MENETLUSED

EUROOPA LENNUNDUSOHUTUSAMET (EASA)

EASA hea haldustava eeskiri töötajatele üldsusega ametialaseks suhtlemiseks (tegevdirektori otsus 2009/078).

Standardimiskontrollide tegevusjuhend (WI.STDI.00015-001/ 29.7.2010).

EASA haldusnõukogu otsus 06-2011 haldusnõukogu kodukorra vastuvõtmise kohta.

EASA haldusnõukogu suunised 01-2011 sertifitseerimisülesannete andmiseks riigisisestele lennuametitele ja kvalifitseeritud üksustele.

Tegevdirektori otsus 2007/006/A ametivälise tegevuse ja ülesannete kohta ( 2. veebruar 2007).

Tegevdirektori otsus 2009/169/E, millega sätestatakse Euroopa Lennundusohutusametisse lähetatud riiklike ekspertide tegevuse eeskirjad ( 11. detsember 2009).

EUROOPA KEMIKAALIAMET (ECHA)

Võimalike huvide konfliktide haldamise eeskirjad (MB/45/2011/D, vastu võetud haldusnõukogus 30. septembril 2011) [5];

Juhised huvide konflikti ja kingituste ja meelelahutuse pakkumise ja vastuvõtmise korra, samuti kohustuste deklaratsiooni, konfidentsiaalsuse ja huvide kohta (tegevdirektori otsus ED/01/2007, 31. oktoober 2007);

ECHA komiteede ja foorumite liikmete, nende nõuandjate ja kutsutud ekspertide huvide konfliktide haldamise suunised;

Euroopa Kemikaaliameti töötajate hea haldustava eeskiri avalikkusega suhtlemiseks (juhatuse poolt vastu võetud 13./ 14. veebruar 2008, MB/11/2008);

Apellatsiooninõukogu liikmete (korraline/asendusliige/täiendav) tegevusjuhend (BoA/02/2010, vastu võetud apellatsioonikojas 22. juunil 2010) [6];

Haldusnõukogu kodukord (MB/02/2007, vastu võetud haldusnõukogus 30 septembril 2009) [7];

Liikmesriikide komitee kodukord (MB/50/2010, vastu võetud haldusnõukogus 30 septembril 2009) [8];

Riskihindamise komitee kodukord (MB/05/2010, vastu võetud haldusnõukogus 4. märtsil 2010) [9];

Sotsiaal-majandusliku analüüsi komitee kodukord (MB/06/2010, vastu võetud haldusnõukogus 4. märtsil 2010 [10]);

Teabevahetuse foorumi kodukord (MB/35/2011, vastu võetud haldusnõukogus 21. juunil 2011) [11];

Komisjoni 28. aprilli 2004. aasta otsus töövälise tegevuse ja ülesannete kohta, ECHA poolt analoogsena vastu võetud 2008. aastal (komisjoni otsus C(2008)3471);

ECHA lähetuses viibivate ekspertide eeskirjad, 28. juuni 2007 (MB/08/2007);

Juhatuse 23. aprilli 2009. aasta otsus pettuste ja korruptsiooni tõkestamiseks korraldatavate sisejuurdluste kohta (MB/30/2009).

EUROOPA TOIDUOHUTUSAMET (EFSA)

EFSA hea haldustava eeskiri (vastu võetud haldusnõukogus 16. septembril 2003);

EFSA töötajate eetika ja ametialase käitumise praktilised suunised (2010);

EFSA haldusnõukogu tegevusjuhend (vastu võetud haldusnõukogus 16. juunil 2011);

EFSA haldusnõukogu kodukord (vastu võetud haldusnõukogus 31. märtsil 2009 ja uuendatud 20. oktoobril 2011);

EFSA töötajate huvide deklaratsioon (vastu võetud haldusnõukogus 11. septembril 2007) [12];

Huvide deklaratsiooni rakendusmäärus. Huvide deklaratsiooni täitmise juhised (vastu võtnud tegevdirektor 8. septembril 2009);

Huvide deklaratsiooni rakendusmäärus. Võimalike huvide konfliktide väljaselgitamise ja menetlemise kord (vastu võtnud tegevdirektor 8. septembril 2009);

Teaduskomitee, teaduskomisjonide ja nende töörühmade asutamist ja tegevust käsitlev otsus (vastu võetud haldusnõukogus 17. detsembril 2009);

Tegevdirektori otsus EFSA-le teaduslikku (kaas)tööd tegevate teaduskomitee ja teaduskomisjonide liikmete ja ekspertide valimise kohta (vastu võtnud tegevdirektor 14. märtsil 2011);

EFSA sidusrühmade konsultatiivkogu: pädevuse nõuded (vastu võetud haldusnõukogus 17. juunil 2010);

EFSA olulise ametniku töösuhtejärgse tegevuse hindamise ja juhtimise kord (vastu võtnud tegevdirektor 27. jaanuaril 2009 ja ajakohastatud 26. oktoobril 2011);

Personalieeskirjade artikli 16, artikli 17 lõike 2 ja ning muude teenistujate teenistustingimuste artiklite 11 ja 91 kohaldamise otsus (vastu võtnud tegevdirektor 7. detsembril 2010);

Tegevdirektori otsus huvide deklareerimise kohta EFSAga seotud hanke- ja toetuslepingute sõlmimisel (vastu võtnud tegevdirektor 5. aprillil 2011.

EUROOPA RAVIMIAMET (EMA)

EMEA tegevusjuhend (EMEA/6470/03/2368, 18 august 2006) [13];

Euroopa Ravimiameti teaduskomitee liikmete ja ekspertide huvide konfliktide käsitlemise eeskirjad (EMA/513078/2010, 13. oktoober 2010) [14];

Ülevaade EMA teadustegevuses lubatud huvide kohta (EMA/358101/2010, 13. oktoober 2010) [15];

Haldusnõukogu otsus välistegevuse rakenduseeskirjade kohta (EMEA/MB/143750/2007);

Personalieeskirjade artiklite 11a ja 13 rakenduseeskirjad Euroopa Ravimiameti töötajate deklareeritud huvide käsitlemise kohta (EMA/565945/2009, 9. juuni 2011);

Teatis EMA professionaalsest aususest – isiklikest suhetest tulenevad huvide konfliktid (EMA/511563/2010, 7. september 2010);

Tegevdirektori otsus, millega kehtestatakse riiklike ekspertide ametisse nimetamise eeskirjad (EMA/545578/2011, 1. august 2011) [16],

Euroopa Ravimiameti (EMA) tegevusega seotud patsientide ja tarbijate ühenduste esinduskriteeriumid (EMA / MB/24913/2005 heaks kiidetud 1. septembril 2011, vastu võetud 13. septembril 2011).

OECD SUUNISED

Managing Conflict of Interest in the Public Service: OECD Guidelines and country experiences, OECD, Pariis, 2003;

Post-Public Employment – Good Practices for preventing Conflict of Interest, OECD, Pariis, 2010.

[1] EÜT P 45, 14.6.1962, lk 1385.

[2] EÜT L 267, 20.10.2000, lk 63.

[3] EÜT L 248, 16.9.2002, lk 1.

[4] EÜT L 357, 31.12.2002, lk 1.

[5] http://echa.europa.eu/documents/10162/17208/mb_45_2011_d_policy_conflict_interest_en.pdf

[6] http://echa.europa.eu/documents/10162/13573/code_of_conduct_en.pdf

[7] http://echa.europa.eu/documents/10162/17208/mb_02_2007_final_rules_of_procedure_en.pdf

[8] http://echa.europa.eu/documents/10162/13578/mb_50_2010_rop_msc_en.pdf

[9] http://echa.europa.eu/documents/10162/13608/mb_04_06_2010_revison_rop_comittees_en.pdf (lk 16-30)

[10] http://echa.europa.eu/documents/10162/13608/mb_04_06_2010_revison_rop_comittees_en.pdf (lk 31-45)

[11] http://echa.europa.eu/documents/10162/13577/mb_35_2011_revised_rop_of_the_forum_en.pdf

[12] http://www.efsa.europa.eu/en/topics/topic/independence.htm

[13] http://www.ema.europa.eu/docs/en_GB/document_library/Other/2009/10/WC500004924.pdf

[14] http://www.ema.europa.eu/docs/en_GB/document_library/Other/2010/10/WC500097905.pdf

[15] http://www.ema.europa.eu/docs/en_GB/document_library/Other/2010/10/WC500097906.pdf

[16] http://www.ema.europa.eu/docs/en_GB/document_library/Other/2010/01/WC500038456.pdf

--------------------------------------------------

III LISA

ÜLEVAADE AMETISISESTE EESKIRJADE JA MENETLUSTE KOHTA, MIDA KOHALDATAKSE AMETI TÖÖTAJATE, EKSPERTIDE, HALDUSNÕUKOGU JA APELLATSIOONINÕUKOGU LIIKMETE SUHTES

| EASA | ECHA | EFSA | EMA |

| Eks- perdid – riiklikud tsiviillennundus- ametid | Töötajad | Haldusnõukogu | Apellatsiooninõukogu | Teaduskomiteede liikmed ja muud eksperdid | Töötajad | Haldusnõukogu | Apellatsiooninõukogu | Teaduskomiteede liikmed ja komisjonide muud eksperdid | Töötajad | Haldusnõukogu | Nõuandev kogu ja muud nõuande- organid | Teaduskomiteede liikmed ja muud eksperdid | Töötajad | Haldusnõukogu |

Huvide konflikti eeskirjad ja menetlused | Ei | Ei | Ei | Ei | Jah | Jah | Jah | Jah | Jah | Jah | Jah | Jah | Jah | Jah | Jah |

Huvide deklareerimine ja asjaomased eeskirjad | Ei | Ei | Ei | Ei | Jah | Jah | Jah | Jah | Jah | Jah | Jah | Jah | Jah | Jah | Jah |

Kandidaatide sõelumismenetlus (eksperdid, haldusnõukogu, apellatsiooninõukogu) | Ei | E/K | Ei | EI | Jah [1], [2] | E/K | Ei | Ei | Jah | E/K | Ei | Ei | Ei | E/K | Ei |

Teadustegevuse allhankega seotud huvide konflikti eeskirjad | Ei | E/K | E/K | E/K | E/K | E/K | E/K | E/K | E/K | E/K | E/K | E/K | Ei | E/K | E/K |

Kingituste ja meelelahutuse pakkumise ja vastuvõtmise kord | Ei | Ei | Ei | Ei | Ei | Jah | Ei | Jah | Ei | Jah [3] | Ei | Ei | Jah | Jah | Jah |

Usaldusnõuete rikkumise menetlused | Ei | Ei | Ei | EI | Jah [2] | Jah [2] | Jah [2] | Jah [2] | Jah | Ei | Ei | Ei | Ei | Ei | Ei |

Töösuhtejärgsed kohustused (nn pöörduste eeskirjad) | Ei | Jah | Ei | Ei | Ei | Jah | Ei | Ei | Ei | Jah | Ei | Ei | Ei | Jah | Ei |

[1] Ainult riskihindamise komitee ja sotsiaal-majandusliku analüüsi komitee puhul.

[2] Võimalike huvide konfliktide vältimise eeskirjad (MB/45/2011/D), juhatuse poolt vastu võetud 30. septembril 2011. Nimetatud eeskirjade rakendamist ei ole kontrollitud.

[3] EFSA-l on ainult meelelahutuse pakkumise ja vastuvõtmise kord.

--------------------------------------------------

IV LISA

SÕLTUMATUSE JA LÄBIPAISTVUSE NÕUDED VALITUD AMETITE ASUTAMISMÄÄRUSTES

| EASA | ECHA | EFSA | EMA |

| Eksperdid | Töötajad (k.a tegev- direktor) | Haldusnõukogu | Apellatsiooninõukogu | Teaduskomiteede liikmed ja muud eksperdid | Töötajad (k.a tegev- direktor) | Haldusnõukogu | Apellatsiooninõukogu | Teaduskomiteede liikmed ja komisjonide muud eksperdid | Töötajad (k.a tegev- direktor) | Haldusnõukogu | Nõuandev kogu ja muud nõuande- organid | Teaduskomiteede liikmed ja muud eksperdid | Töötajad (k.a tegev- direktor) | Haldusnõukogu |

Üldised sõltumatuse nõuded | Jah | Jah | Jah | Jah | Jah | Jah | Jah | Jah | Jah | Jah | Jah | Jah | Jah | Jah | Jah |

Üldised läbipaistvuse nõuded | Jah | Jah | Jah | Jah | Jah | Jah | Jah | Jah | Jah | Jah | Jah | Jah | Jah | Jah | Jah |

Iga-aastased huvide deklaratsioonid (IHD) | Ei | Ei | Ei | Ei | Jah | Õigusaktide kohaselt ainult tegev- direktori kohustus | Jah | Jah | Jah | Õigusaktide kohaselt ainult tegev- direktori kohustus | Jah | Jah | Jah | Ei | Jah |

Spetsiifilised huvide erideklaratsioonid (SHD) | Ei | Ei | Ei | Jah | Jah | Õigusaktide kohaselt ainult tegev- direktori kohustus | Jah | Jah | Jah | Õigusaktide kohaselt ainult tegev- direktori kohustus | Jah | Jah | Jah | Ei | Jah |

Iga-aastase huvide deklaratsiooni (IHD) avalikustamise nõue | Ei | Ei | Ei | Ei | EI, kuid IHD on avalikkusele nõudmisel kättesaadav | Tegev- direktor EI, kuid IHD on avalikkusele nõudmisel kättesaadav | EI, kuid IHD on avalikkusele nõudmisel kättesaadav | Ei | Jah | Õigusaktide kohaselt ainult tegev- direktori kohustus | Jah | Jah | Jah | Ei | Jah |

SHD/suulise huvide deklaratsiooni nõue koosolekutel | Ei | Ei | Ei | Ei | Ei | Ei | Ei | Ei | Jah | Õigusaktide kohaselt ainult tegev- direktori kohustus | Jah | Jah | Jah | Ei | Jah |

Kingituste vastuvõtmise eeskirjade ja rakenduseeskirjade nõue | Ei | Ei | Ei | Ei | Ei | Ei | Ei | Ei | Ei | Ei | Ei | Ei | Jah | Ei | Jah |

Koosolekute päevakorra ja protokollide avalikustamise nõue | Ei | Ei | Jah | Ei | Jah | Jah | Ei | Ei | Jah | Ei | Jah | Ei | Ei | Ei | Jah |

Teadusuuringute tulemuste ja arvamuste avalikustamise nõue | Jah | Jah | E/K | E/K | Jah | Jah | E/K | E/K | Jah | Jah | E/K | E/K | Jah | Jah | E/K |

--------------------------------------------------

V LISA

HUVIDE KONFLIKTI HALDAMINE – OECD SUUNISTE JA ELI REGULEERIVA RAAMISTIKU VÕRDLUS

Valdkonnad | OECD suunised | ELi reguleeriv raamistik (v.a ametite asutamismäärused ja ametisisesed eeskirjad ja menetlused) |

Eesmärgid ja ulatus | OECD suunised on huvide konflikti vältimise eeskirjade väljatöötamise ja rakendamise põhimõtete esimeseks rahvusvaheliseks võrdlusaluseks. Suunised on mõeldud omavalitsustele ja riiklikele institutsioonidele, et aidata neil kavandada ja rakendada tõhusaid huvide konflikti haldamise sise-eeskirju. Suunistes on esitatud ka 30 OECD liikmesriigis rakendatavate eeskirjade võrdlev ülevaade, mis annab aluse määratleda ja lahendada huvide konflikti olukordi, kirjeldades üldisi suundumusi, häid tavasid ja kujunemisjärgus valdkondi, mida võiks parandada. | Huvide konflikti määratlemise ja haldamise üldised kohustused on sätestatud kõigile ELi ametnikele kohaldatavates personalieeskirjades. NB! Audit ei hõlmanud iga peadirektoraadi tasandil kehtivate praktiliste suuniste analüüsi. Euroopa Komisjon on koostanud täpsemad huvide konflikti otsused ja suunised, mida kohaldatakse kõigile komisjoni töötajatele. |

Üksikisikute kategooriad | OECD suunistes viidatakse riigiametnikele üldiselt, pöörates erilist tähelepanu: poliitikakujundajatele ja kõige kõrgematel kohtadel olevatele avaliku võimu kandjatele (nt ministrid);kõrgemas riigiametis, nagu õiguskaitseorganites (näiteks kohtunikud, prokurörid, maksuametnikud) töötavatele riigiametnikele;otsustajatele tundlikes valdkondades, kus avalik ja erasektor põimuvad (nt hankekorraldajad, audiitorid jne). | Personalieeskirju kohaldatakse ainult töötajate (ametnikud, ajutised töötajad, lepingulised töötajad ja abiametnikud) suhtes. Muude otsustusprotsessis olulist rolli omavate üksikisikute, nagu haldusnõukogu liikmete, apellatsiooninõukogu liikmete jne suhtes personalieeskirju ei kohaldata. Valitud ametites (EFSA, EMA ja ECHA) on vastu võtnud eeskirju ja menetlusi töötajate ja muude kategooriate üksikisikute otsustusõiguse suhtes (nt eksperdid, haldusnõukogu liikmed, apellatsioonikoja liikmed). |

Põhiväärtused ja põhimõtted (objektiivsus, erapooletus, usaldusväärsus) | Riigiametnikud ja avaliku sektori organisatsioonid ei peaks tegutsema mitte ainult õigusaktide järgi, vaid austama ka laiemaid avaliku teenistuse väärtusi, nagu omakasupüüdmatus, erapooletus ja usaldusväärsus. | Riigiametnikud peavad oma ülesandeid täites olema objektiivsed, erapooletud ja ELile lojaalsed (personalieeskirjade artikkel 11). Neid väärtusi kinnitatakse ka Euroopa Komisjoni töökorras (otsus 2000/633/EÜ, ESTÜ, Euratom). |

Huvide konflikti määratlus | OECD suunistes on määratletud huvide konflikti kui "vastuolu riigiametniku avalike ja erahuvide vahel, mille põhjuseks on ametiisiku isiklikku laadi huvid, mis võivad teda tööülesannete täitmisel ja nende eest vastutamisel ebasoovitavalt mõjutada". Selles kontekstis võib huvide konflikt olla: tegelik, näiv või potentsiaalne. | Personalieeskirjade kohaselt ei või ametnik oma kohustuste täitmisel tegeleda küsimustega, mis kahjustavad tema sõltumatust, eelkõige tulenevalt perekondlikest ja finantshuvidest (artikkel 11a). Personalieeskirjad huvide konflikti siiski ei määratle. |

Huvide konflikti eeskirjad – üldised nõuded | Vastavalt OECD suunistele peaks praegune huvide konflikti küsimuste käsitlusviis: määratlema riskid avaliku sektori organisatsioonide ja riigiametnike aususele;keelama teatud lubamatud ja isiklikud huvid; teadvustama ühiskondlikele organisatsioonidele ja üksikisikutele (ametnikud) asjaolud, mis võivad tekitada huvide konflikti;veenduma määratlemiseks, avalikustamiseks, haldamiseks ja asjakohaste huvide konflikti olukordade lahendamiseks kasutatavate toimingute tõhususes. | Personalieeskirjad määratlevad teatud huvide konflikti riskiga valdkonnad, nagu allhanked, peresuhted, kingitused ja muud hüved, siseinfo ja töösuhtejärgsed tegevused. Personalieeskirjad ei määratle siiski konkreetseid asjaolusid, milles huvide konflikt võib tekkida ega viita vastuvõetamatul kujul esindatud erahuvidele. |

Huvide deklareerimine / avalikustamine | OECD suuniste kohaselt on huvide konflikti haldamise üheks olulisemaks põhimõtteks läbipaistvus ja kontroll. Ametisse määramise esmane avalikustamine – ametnike erahuvid tuleks avalikustada asjakohaselt, et võimaldada piisavat kontrolli ja otsust põhjendada. Riigiametnikud peavad avalikustama ametisse nimetamisel oma seonduvad asjaomased huvid ja hiljem tegema seda korrapäraste ajavahemike järel. Selline avalikustamine on tavaliselt formaalne, kuid see peab toimuma perioodiliselt (tavaliselt kord aastas) ja kirjalikus vormis. Avalikustamine töötamise ajal töökohal – ametnikud peavad viivitamata avaldama kõik asjakohased andmed huvide konflikti kohta, kui asjaolud on pärast esmast avalikustamist muutunud või kui on tekkinud uus olukord. | Personalieeskirjade kohaselt on ametnikud kohustatud teatama ametisse nimetavat asutust mis tahes isiklikust huvist, mis võib mõjutada tema sõltumatust (artikkel 11a). Ametnikel tuleb ilmnenud huvist vabas vormis teavitada oma otsest ülemust, kui sellest võiks nende arvates kujuneda huvide konflikti olukord. ELi ametnikud ei ole siiski kohustatud täitma huvide deklaratsiooni ametisse määramisel ja seejärel perioodiliselt (näiteks kord aastas). |

Hinnang huvide avalikustamisele | Organisatsioonid peaksid hindama avalikustamise täielikkust, kindlustades, et avalikustamisel on vastandlikke huvisid piisavalt üksikasjalikult kirjeldatud, mis võimaldab asjakohase lahenduse leidmiseks langetada teadlikke otsuseid. Organisatsioonid peaksid kaasa aitama huvide täielikule avalikustamisele ja tagama, et avalikustatud huvisid hinnatakse õigesti ja et asjakohaseid andmeid pidevalt ajakohastatakse. | Personalieeskirjades on sätestatud, et huvide konflikti puhul "võtab ametisse nimetav asutus kõik asjaomased meetmed ja võib eelkõige vabastada ametniku vastutusest käesoleva küsimuse käsitlemisel" (artikli 11a lõige 2). Personalieeskirjad ei sätesta avalikustatud huvide hindamise üksikasju (nt täielikkus, andmete uuendamine jne). |

Kandidaatide sõelumine | OECD suunised soovitavad huvide konflikti vältimiseks ennetavate meetmete kasutamist. Üheks selliseks meetmeks on kandidaatide/organisatsioonide sõelumine valikuprotsessi käigus. Seda nõuab eelnevalt kõigi asjakohaste huvide väljaselgitamist ja arutelusid võimalike strateegiate või leitud konfliktide kohta langetatavate otsuste üle. | Personalieeskirjades puuduvad sätted, mis nõuaksid kandidaatide sõelumist valikuprotsessi käigus võimaliku huvide konflikti tunnuste alusel. |

Eri kategooria ametnike tundlikud valdkonnad ja eeskirjade nõuded | OECD suunistes soovitatakse lisaks riigiametnike üldiste ametijuhendite täitmise jälgimisele pöörata erilist tähelepanu juhtivatel kohtadel ja tundlikes valdkondades töötavatele isikutele: poliitikakujundajatele ja kõige kõrgematel kohtadel olevatele avaliku võimu kandjatele; kõrgemas riigiametis, nagu õiguskaitseorganites töötavatele riigiametnikele; otsustajatele tundlikes valdkondades, kus avalik ja erasektor põimuvad. Kasutatavad meetmed peaksid arvestama riigiametniku kategooriat. Üldiselt – mida kõrgem positsioon, seda rangemad on eeskirjad ja seda suuremat läbipaistvust nõutakse. | Personalieeskirjades sarnased nõuded puuduvad.Ameti alusmäärus sätestab eri kategooriate töötajatele (nt tegevjuhtkonnale, haldusnõukogu liikmetele, ekspertidele, apellatsiooninõukogu liikmetele jne) erinevaid kohustusi. |

Huvide konflikti olukordade "riskialtid" valdkonnad | Organisatsioonidel on vaja läbi mõelda olemasoleva juhtimissüsteemi regulaarne hindamine, et see oleks võimalike riskivaldkondade väljaselgitamiseks piisav. Suunistes mainitakse järgmisi suurema riski valdkondi: töö väljaspool ametit, siseinfo, lepingud, kingitused ja muud soodustused, perekonna ja kogukonna ootused, välised ametikohad ja tegevus pärast avaliku sektori ametist lahkumist. | Personalieeskirjades on järgmised huvide konflikti riskivaldkondi käsitlevad sätted: kingitused ja muud hüved, tegevus väljaspool tööaega, sugulus (ametni- ku abikaasa töötab hästi tasustataval ametikohal), siseinfo ja kohustused pärast ametist lahkumist (artiklid 11, 12b, 13, 16 ja 17). Nende riskivaldkondade haldamiseks on Euroopa Komisjon on välja andnud sisesuunised. |

Tegevus väljaspool tööaega / täiendavad tööülesanded | OECD suunistes soovitatakse selgelt määratleda väljaspool tööaega lubatavad tegevused (töötajana või ametikohale valituna), vastavate lubade andmise menetlus ja otsustusmeetmed. Töö väljaspool ametit – tuleb määratleda asjaolud, sealhulgas nõutavate lubade andmise menetlus, mille kohaselt riigiametnikud võivad töötada väljaspool ametit, senist ametlikku positsiooni kaotamata. Ametivälised ülesanded – tuleb määratleda asjaolud, sealhulgas nõutavate lubade andmise menetlus, mille kohaselt ametiisikut võib nimetada organisatsiooni poolt lepinguliselt või regulaarselt rahastatava või sponsorluse korras toetatava MTÜ, kutse- või kaubandusettevõtte jne juhatuse või kontrollorgani liikmeks. | Personalieeskirjade kohaselt peab ametnik enne ametivälise tegevuse või ülesannete täitmisega alustamist taotlema vastavat luba: "Ametnikud, kes soovivad osaleda kas tasustatud või tasustamata töises tegevuses väljaspool ametit, või täita mõnd ülesannet väljaspool ühendusi, peavad esmalt saama selleks ametisse nimetava asutuse loa. Luba ei anta ainult juhul, kui tegevus häirib ametniku tööülesannete täitmist või ei ole kooskõlas institutsiooni huvidega. " (artikkel 12b). Euroopa Komisjoni otsuses 85-2004/ 28.4.2004 on väljaspool ametit toimuvat tegevust ja ülesandeid täpsustatud, näiteks: keelatud tegevused (kutse- ja äritegevus), maksimaalne netotöötasu (4500 eurot aastas), erisätted isiklikel põhjustel töölt lahkuvate ametnike kohta, lubade andmise menetlused, töösuhte lõppemise järgsed kohustused jne. See otsus puudutab ainult EÜ töötajad (st ametnikud, abi- teenistujad ning ajutised ja lepingulised töötajad). |

Isiklikud ja perekondlikud suhted | OECD suunistes soovitatakse organisatsiooni s